Махфий зикр | Azon.uz - Ахборот-таҳлилий портал\n23:50 10.01.2018 918\nАллоҳни зикр қилиш нафсга энг қийин, лекин ажри энг улуғ бўлган амал ҳисобланади. У қалбни сайқаллаштиради, мўминни куфр ва нифоқдан ажратиб туради. Зикр ибодатнинг илиги ва нажот калитидир. Зикрнинг суннатларидан бири махфийликдир. Зеро, махфий зикрнинг фазли жаҳрийсига қараганда етмиш марта кўп бўлади. Бу қуйидаги далилларда ўз исботини топган:\nБиринчидан, махфий зикрнинг афзаллигига оятда ишора бор: “Роббингизга тазарру ва махфийлик билан дуо қилинг”.\nИккинчидан, ҳадисларда махфий зикр мақталган: Расулуллоҳ соллаллоҳу алайҳи васаллам: “Зикрнинг энг яхшиси махфийсидир”, деганлар. Абу Мусо Ашъарий раҳматуллоҳу алайҳ шундай ривоят қилади: “Хайбар ғазотидан қайтаётиб, бир водийда тўхтадик. Шунда одамлар овозларини баланд кўтариб такбир айта бошлашди. Расулуллоҳ соллаллоҳу алайҳи васаллам: “Эй инсонлар, ўзингизга эрк берманглар, албатта, сизлар кар ва ғойиб зотга дуо қилмаяпсизлар. Сизлар ўта эшитувчи ва ўта яқин Зотга дуо қиляпсизлар”, дедилар.\nУчинчидан, саҳобийлар ҳам махфий зикрни афзал кўришган. Ибн Масъуд розияллоҳу анҳу масжидга кирса одамлар баланд овозда таҳлил айтаётган экан. Шунда Ибн Масъуд розияллоҳу анҳу: “Сизлар бидъатчиларнинг ишини қилмоқдасизлар”, деб, уларни масжиддан чиқариб юборди.\nТўртинчидан, махфий зикр риёдан узоқ ва холи бўлиб, унинг самараси ва фойдаси жаҳрий зикрникидан кўра кўпроқ ва тезроқ ҳосил бўлади. Махфий зикр Аллоҳ билан бандаси орасидаги сир бўлиб, унинг ажрини Аллоҳнинг ўзи беради. Жаҳрий зикрда эса риёнинг хавфи кучлироқ бўлади.\nБешинчидан, махфий зикр ўзидан ҳушбўй ҳид ёки нур таратади. Зеро, махфий зикр қилган одамнинг нафаси тавҳид билан чиқади ва хушбўй мушк бўлиб таралади. Манбаларнинг гувоҳлик беришича, аксарият тасаввуф пирлари қаерга борсалар, ўша ерда мушкнинг ҳиди анқиб кетар экан. Ҳатто шундай кароматлар ҳам кўрсатишганки, тариқат пирларининг олган нафаслари нур бўлиб кўриниб турган. Бу махфий зикрнинг самарасидир. Фаришталар ҳам махфий зикрни номаи амолга ушбу хушбўй ҳид ёки нурнинг таралишига қараб ёзиб боришади. Жаҳрий зикрнинг ҳар бир ҳарфига яхшилик ёзилса, махфий зикрнинг нури ёки ҳушбйў ҳидининг ҳар бир заррасига савоб ёзилади.\nОлтинчидан, махфий зикр касб билан шуғулланишга ҳам халал бермайди. Чунки у қалбда кечадиган жараён бўлиб, бошқа аъзоларнинг ҳаракатига нуқсон етказмайди. Аллоҳ таоло Жумъа сурасида шундай марҳамат қилади: “Бас, агар намоз тугаса, (намозни ўқиб бўлгач) ер юзига тарқалинглар ва Аллоҳнинг фазлидан (ризқу рўз) истанглар ҳамда Аллоҳни кўп зикр қилинглар! Шояд нажот топурсизлар!” Оятда касб билан шуғулланиш асносида Аллоҳни ҳам зикр қилишга тарғиб қилинмоқда. Яъни, бир сўз билан айтганда, Нақшбандия тариқатининг “Даст ба кору дил ба Ёр” (“Қўл иш билан, дил Ёр – Аллоҳ билан машғул”) таълимоти айнан шу оятнинг самарасидир. Жаҳрий зикрнинг бу борада имкониятлари нисбатан камроқ. Чунки жаҳрий зикрлар орасида шундайлари борки, вазиятга, атрофдаги одамларга ва бошқа шу каби омилларга қараб бажарилади ёки тарк қилинади. Масалан, ухлаб ётган ёки бирор иш билан машғул бўлиб турган одамнинг олдида Қуръон тиловатини жаҳрий қилиш аксар фақиҳларимизнинг фикрича макруҳ ҳисобланади. Лекин бу ўринларда махфий тиловат қилишга рухсат берилган.\nЮқоридаги мулоҳазалардан жаҳрий зикр мутлақо мумкин эмас, деган хулосага келиш ноўрин. Шундай вазиятлар борки, махфий зикрдан кўра жаҳрийси афзал бўлиб қолади. Масалан, зикрни қалбга мустаҳкам жойлаштириш, атрофдагиларни ҳам савобга дохил қилиш, тариқат устози шогирдининг ҳолатини ҳисобга олиб вазифа бериши, қиёматда ўзининг фойдасига гувоҳларни кўпайтиришда ва бошқа шу каби ҳолатларда ният холис бўлиши ва риёдан йироқ бўлиш шарти билан жаҳрий зикр махфийсидан афзал бўлади. Аллоҳу аълам бис соваб.\n15:30 15.07.2018 5051\n08:54 14.07.2018 12288


30.08.2019 18:45 0 4187\nСурияда «ИШИД» террорчилик гуруҳи жангариси, «Раккалик жаллод» лақаби билан танилган бельгиялик ҳибсга олинди. Бу ҳақда «Het Laatste Nieuws» нашри хабар берди.\nТаъкидланишича, 35 ёшли Ануар Хаддучи америкаликлар қўллаб-қувватлаётган курд-араб гуруҳлари иттифоқи — Сурия Демократик кучлари турмасида сақланмоқда. Уни Суриянинг Дейр аз-Зор вилоятидаги «ИШИД»нинг сўнгги таянчи — Багуз учун бўлган жангдан сўнг, 32 ёшли аёли Жюли Маес билан бирга ҳибсга олишган.\nЖангари, шунингдек, Абу Сулаймон ал-Бельгики номи билан танилган. Маълум қилинишича, у Ракка марказий бозор майдонида қарийб 100 кишининг қатлини шахсан ўзи ўтказган.\nЖаллодни, бундан ташқари, Бельгия ҳукумати Брюссель ва Париждаги терактларни молиялаштиришда гумон қилмоқда. Жумладан, Хаддучи ҳисобидан 3,5 минг евро Муҳаммад Абрин — 2016 йил Брюсселнинг Завентем аэропортида теракт ташкилотчиларидан бири ҳисобига ўтказилган. Каллакесар ҳозирча қайси мамлакатда — Сурия, Бельгия ёки Францияда — суд қилиниши номаълум. «Het Laatste Nieuws»нинг келтиришича, Ироқда жангарини ўлимга ҳукм қилишган бўларди.\nТеррорчилар Раккани 2013 йили эгаллашган, шаҳар «ИШИД»нинг норасмий пойхати ҳисобланган. Шаҳарни жангарилардан Сурия демократик кучлари 2017 йилнинг кузида тўлиқ тозалаб ташлаган.\nСурия ИШИД террор жангари\nХориж 01/11, 10:48


Абдумажит Раимов Иккинчи жаҳон урушига отланганида, 17 ёшга тўлганди. Бир гуруҳ тенгқурлари қатори Навосибирск шаҳрида ҳарбий тайёргарлик машқларини ўташган. Кейин Украина фронтига юборилди. Урушдан ғалаба билан қайтган.\nБугун отанинг кўксидаги орден-медаллар шодасига ҳамма ҳавас билан боқади. Булар - оловли йиллардан ёдгорлик. Қалбидаги ўчмас жароҳатлар, унутилмас хотиралар эса фақат ўзигагина аён. Бундай кунларни ҳеч кимга асло раво кўрмайди. "Урушнинг номи ўчсин. Тинчликнинг қадрига нима етсин!" дейди 100 ёшни қаршилаётган отахон.\nЖомашўй шаҳарчасидаги Қўриқобод маҳалласида истиқомат қилаётган қалбига поклик, ҳақ ва фидойилик ин қурган бу отахон (суратда)нинг самимий ниятлари, тилаклари, ёш авлодга қимматли ўгитлари кўп. Юртимиздаги бемисл ўзгаришу тараққиётлардан, ўғил-қизлар камолидан кўнгиллари тоғ қадар юксак.\nДарҳақиқат, фашизмга қарши курашда бошқа халқлар билан бирга, бизнинг ҳамюртларимиз ҳам қаҳрамонларча курашиб, ҳаётларини фидо қилишган. Ўзбекистонлик ўғлонларнинг жасоратлари ўсиб келаётган ёш авлод учун намуна ва улар билан фахрланишга лойиқдир. Ўзбекистонлик 170 мингдан ортиқ жангчи фронтда кўрсатган жасорати ва қаҳрамонликлари учун орден ва медаллар билан тақдирланган. 53 нафари "Шуҳрат" орденининг тўлиқ соҳиблари ва 338 нафари (улардан 66 нафари ўзбек миллатига мансуб) "Қаҳрамон" унвонига сазовор бўлишган.\nРасмий маълумотларга кўра, 1 миллион 400 мингдан ортиқ ўзбекистонлик, жумладан, 79 минг нафардан зиёд наманганлик, 1650 нафар мингбулоқлик ҳамюртларимиз урушда қатнашган. Мингбулоқликлардан 632 нафари жанггоҳларда ҳалок бўлган, 86 нафари бедарак йўқолган. Лекин фашизмга қарши курашда мардлик, жасорат ва қаҳрамонлик кўрсатган, жон фидо этган юртдошларимизнинг хотираси абадий яшамоқда. Уруш ва фронт ортида заҳмат чеккан кишиларга кўрсатилаётган юксак эътибору эъзоз замирида нафақат уларга ғамхўрлик қилиш, балки осуда ҳаётимизни қадрлашга ундашдек эзгу мақсад мужассам.\nЮртимиз кексалари - қадрли ва эъзозли. Улар мамлакатимиз кўрки ва дуогўйларидир. Кечаги кун сабоқларини, халқимиз келажаги йўлида жонини фидо қилган кишиларни хотирлаш эса бугунги кунимизни қадрлашга ўргатади. Хотира, бу - тарих. У ўтмишни, миллий меросимизни англатиб турувчи муқаддас китоб зарварақларидек ҳаётимизни ёритади. Шу боис ёши улуғларимизни эъзозлаш, уларнинг дуоларини олиш, ҳаётий сабоқларидан хулоса чиқариб яшаш биз учун ҳам қарз, ҳам фарздир.


Xiaomi тарихда илк бор Samsung ва Apple’дан ўзиб, смартфон бозорида етакчи бўлди - Terabayt.Uz\nXiaomi тарихда илк бор Samsung ва Apple’дан ўзиб, смартфон бозорида етакчи бўлди\n«Хитойча Apple» жорий йилнинг иккинчи чорагида энг оммабоп смартфонсозлар рейтингида купертинолик гигантни иккинчи ўриндан туширишга эришган эди. Strategy Analytics компаниясининг мазкур давр учун эълон қилган ҳисоботига кўра, Европа бозорида смартфон сотиш бўйича у мисли кўрилмаган натижалар кўрсатган.\n2021 йилнинг 2-квартали Xiaomi компанияси Европа смартфон бозорида етакчилик қилган. Хитойликлар телефон сотиш бўйича ҳаттоки Samsung ва Apple каби гигантларни ҳам ортда қолдиришган.\nКомпания уч ой мобайнида бу қитъа мамлакатларида 12,7 миллионта смартфон сотиб, бозорнинг 25,3% қисмини эгаллаган. Xiaomi ўтган йилнинг шу даврига нисбатан Европада смартфон савдоси ҳажмини нақ 67,1 фоизга оширган!\nApple эса, апрелдан то июнгача ўтган йилнинг шу даврига қараганда 15,7 фоизга кўп айфон сотган бўлса-да, учинчи ўриннигина олган.\nБироқ Xiaomi биринчи ўринга чиқиб олганининг асосий сабаби – ушбу чоракда Samsung смартфон савдоларининг пасайиб кетганлигидир. Жанубий Кореялик корпорация ҳисобот даврида атиги 12 миллионта смартфон сотган, бу эса ўтган йилнииг 2-чорагидаги ўз кўрсаткичидан 7 фоизга паст. Мазкур натижа билан у Европа бозорининг 24 фоизини ҳамда умумий рейтингда иккинчи ўринни эгаллаб турибди.\nЎҚИНГ: Оммабоп смартфонлар топ ўнталиги (30-ҳафта)\nЭнг ҳайратланарли натижани эса барибир Realme кўрсатган – 2020 йилнинг иккинчи кварталига нисбатан 1800 фоизлик ўсиш! Аммо сотилган смартфонлар сони (1,9 миллионта) ҳамда Европа бозоридаги улуши (3,8%) бўйича у анча пастда.\nRealme’дан олдинги ўринда OPPO компанияси турибди – Европада у 2,8 миллионта смартфон сотиб, бозорнинг 5,6 фоизини банд этган. Ўтган йилнииг 2-кварталига нисбатан бу йилда унинг смартфон савдоси 180 фоизга ошган.\nБошқа барча смартфонсозларнинг Европа смартфон бозоридаги умумий улуши 22,2 фоизни, сотилган ақлли телефонлар сони эса 11,1 миллионтани таўкил этган. Бир йил давомида Европада смартфон бозори 14,4 фоизга ўсиб, 50,1 миллионтага етган.\n#Apple #Oppo #Samsung #Smartfon #Xiaomi #смартфонлар #Realme


Ёзувчи ва мухолифат фаоли Ислом Холбоев ўғли Жамол Холбоевнинг ўзбек ҳуқуқ-тартибот идоралари томонидан асоссиз равишда ҳибсга олингани ва яқинлари ҳамда адвокатларига кўрсатилмаётганидан шикоят қилмоқда.\nТуркияда яшаётган фаолнинг иддао қилишича,18 август куни Тошкентда қўлга олинган ўғли ҳибсхонада қийноққа солинаётган бўлиши мумкин.\nАдвокатига кўра, шу кунгача Ж. Холбоевни унга кўрсатишмаган ва ҳибсга олиш, ҳибсда сақлаш қарорларига оид сўровлари жавобсиз қолдирилмоқда.\nИИВ вазирлиги матбуот котиби Шохруҳ Ғиёсов, Ж. Холбоевнинг ҳибсга олинишида “қонун бузилиш ҳолатлари йўқ”, деб жавоб берди, бошқа маълумот бермади.\nЁзувчи Ислом Холбоев эса, ўғлининг ҳибсга олинишини ўзининг фаолияти, хусусан, Ўзбекистон қамоқхоналарида қийноқлар, режимнинг қонунбузарликларини фош қилган китобининг Туркияда чоп этилиши билан боғламоқда.\n60 яшар ёзувчи ва собиқ мухолифат фаоли Ислом Холбоевнинг Озодликка айтишича, унинг ўзи билан бирга Туркияда яшаб келаётган 32 яшар ўғли Жамол Холбоев “асоссиз равишда” қўлга олинган ва “ноқонуний равишда” ҳибсда сақланмоқда.\nХолбоев, 2014 йилда Ўзбекистондан Туркияга кўчиб боргани, ўшанда 4 фарзанди, шумладан ҳибсга олинган ўғли Жамолни ҳам оиласи билан бирга олиб кетганини айтади.\nОтасининг айтишича, Жамол Туркияда устачилик билан шуғулланиб келган, 2 фарзанди бор. Шу ой бошида паспортини алмаштириш учун оиласини олиб Ўзбекистонга кетган эди.\n“Қайтишига бир кун қолганда - 18 август куни эрталаб соат 6 да Сергелида ижарада турган уйидан ИИВ террорга қарши кураш бўлими ходимлари олиб кетишган. Ўшандан буён уни кўрсатишгани йўқ, адвокати билан ҳам кўриштиришмаяпти. Биз ўғлимни ҳибсга олиш ҳақида санкция берувчи суд бўлган-бўлмаганлигидан ҳам бехабармиз”, дейди И. Холбоев.\nХолбоевнинг айтишича, ўғлининг ҳибсга олиниш сабаблари ҳануз маълум эмас, ҳуқуқ-тартибот идоралари унинг тақдири билан боғлиқ мурожаатларни жавобсиз қолдирмоқда.\nАдвокат Арслон Шоймардонов ҳам Ўзбекистон Бош прокурори номига ариза йўллаган ва унда Ж. Холбоевнинг ушланишига оид мурожаатларига жавоб берилишини сўраган.\nАдвокатига кўра, Ж. Холбоев ҳеч қандай террорчи ташкилотларга аъзо эмас ва айни пайтда у, ЖПКнинг 48-моддасига зид равишда “оиласи ёллаган адвокат иштирокисиз сўроқ қилинмоқда”.\nИИВ матбуот котиби Шохруҳ Ғиёсов, Озодлик сўровига жавобан, Ж. Холбоевнинг ҳибсга олинишида “қонун бузилмагани”ни таъкидлади:\n“Ҳолат прокуратура органларининг назоратида, қонун бузилиш ҳолатлари йўқ. Адвокатнинг шикояти қонуний тартибда кўриб, жавоби берилади”.\nИслом Холбоев, Ўзбекистон ИИВ адвокат сўровларига жавоб бермаётган бир пайтда терговчилар ўғлини оиласи билан гаплаштиргани ва шу орқали ўзига босим ўтказишга уринаётганини иддао қилди.\nАйни пайтда Жамол Холбоевнинг қаерда сақланаётгани ва нимада гумон қилинаётгани номаълумлигича қолмоқда.\nYouTube тармоғига жойлаштирилган видеода адвокати Арслон Шоймардонов Холбоев аввалига Тошкент шаҳар ИИББ тергов ҳибсхонасида ушлаб турилгани, 19 август куни у ерга борганида қўлида ордери бўлишига қарамасдан ҳимояси остидаги шахс билан кўриштирилмаганини айтади.\nУнинг сўзларига кўра, ҳимояси остидаги Холбоев Жамолнинг бир неча бор тазйиқлар остида сўроқ қилинганидан хабари бор. Адвокат сўроқ жараёнида махсус хизмат ходимлари ҳам иштирок этганини айтмоқда.\nАдвокатнинг айтишича, Холбоев уч суткадан кейин судга чиқарилиши ва суд унга нисбатан эҳтиёт чорасини белгилаши керак эди. “Балки дежурний адвокат билан судга олиб чиқишгандир, аммо бундан менинг хабарим йўқ”, дейди адвокат.\nYouTube даги видеомурожаатида Шоймардонов Бош прокурордан ўзининг ҳимояси остидаги шахсни қонуний ҳимоя қилишига тўсқинлик қилаётганларга нисбатан чора кўриш, ўзининг адвокатлик фаолиятини амалга оширишда кўмак беришни сўрайди.\nИслом Холбоевнинг асли касби журналист. У 1980 йиллар охирида “Бирлик” халқ ҳаракати ва “Эрк” партияларининг ташкил этилишида фаол иштирок этган.\nУ Каримов режими мухолифатга қарши репрессияларни кучайтириши ортидан Ўзбекистонда сиёсий фаолиятини тўхтатишга мажбур бўлгани ва тадбиркорлик билан шуғулланганини айтади.\nХолбоев 2007 йилда ҳибсга олинган ва ЖКнинг 168-моддаси (фирибгарлик) билан 7 ярим йилга қамалган. У судда айблар исботини топмаганига қарамай, бир ярим йил умрини Каримов қамоқхонасида ўтказганини айтади.\n“Судда айблар исботланмади, шундай бўлса ҳам 7 йилга қамашди. Лекин мен 1 ярим йилдан сўнг озодликка чиқарилдим ва ўшандан кейин қамоқхонада кўрганларимни ёзишга киришдим. Ислом Каримов қамоқхоналаридаги қийноқлар ҳақида 5 та китоб ёздим. Тошкентда шеърий китобим чоп қилинган. Яқинда Туркияда 5 жилдли романимнинг 1-китоби - “Тузоқ” деб номланган романим чоп этилди. Шундан сўнг босимлар бошланди. Ўғлимнинг ҳибсга олиниши ҳам шу китоб билан боғлиқ эканига ишончим комил”, дейди Ислом Холбоев.


БИЛИМИ ЗЎРЛАР ҒОЛИБ\nУнда олимпиаданинг шаҳар ва туман босқичида ғолибликни қўлга киритган 344 нафар ўғил-қиз фанлар бўйича ўз билимларини синовдан ўтказди. Уларнинг 175 нафари академик лицей ва касб-ҳунар коллежларининг 3-босқич, 169 нафари 2-босқич ўқувчиларидир. Якунда 2-босқич ўқувчиларидан 24, 3-босқич ўқувчиларидан 25 нафари тегишли фан йўналишлари бўйича олимпиаданинг республика босқичида иштирок этиш ҳуқуқини қўлга киритди.\nТаъкидлаш жоизки, фан олимпиадасининг якуний босқичида дастлабки уч ўриндан бирини эгаллаган 3-босқич ўқувчиси олий ўқув юртларига тест синовларисиз ҳамда қўшимча имтиҳонларсиз кириш имтиёзига эга бўлади.\nШунингдек, олимпиаданинг вилоят босқичи доирасида математика, физика, кимё, биология ва информатика фанлари бўйича халқаро олимпиадаларда иштирок этувчи Ўзбекистон жамоасини шакллантиришга тавсия этиш мақсадида 15 нафар ўқувчи саралаб олинди.


Руҳий ғалаба 52 — Dilkashradio.com\nРуҳий ғалаба 52\n“Тимофий мактубининг 2 боби 3 ва 4 оятларида шундай ёзилган: “Исо Масиҳнинг яхши бир аскари каби тақдирингдаги азобларга дош бергин. Харбий хизматдаги аскар қумондонимни мамнун қилай, деб тирикчилик ишлари билан банд бўлмайди”. Баъзи пайтларда масиҳий биродарларимизнинг эзилиб, азоб чекиб юрганига гувоҳ бўламиз.\nЛекин шуни яхши билмоғимиз керакки, Исо Масиҳнинг ҳақиқий шогирди бўлиш учун жуда қиммат ҳақ тўлашимизга тўғри келади. Бу шуни билдирадики, масиҳий инсон ҳар куни ўз хочини кўтариб, Раббимизга эргашиши лозим. Бундан ташқари, масиҳий киши турли қаршиликларга, устидан кулишларга дуч келиши ва кўп нарсасини ҳатто ҳаётини ҳам қурбон қилишига тўғри келиши ҳам мумкин.\nБаъзи биродарларимиз ўйлайдики, тўғрироғи хоҳлайдики, қувғинларсиз ҳаёт кечиришни. Буни иложи бормикин, айниқса сиз билан биз яшаб турган мамлакатда? Ҳозирги кунни ҳисобга олиб айтадиган бўлсак, буни сира иложи йўқ. Демак, имон билан Масиҳни этагидан маҳкам тутиб, масиҳийлик ҳаётида яшашда давом этишимиз керак.\nБошқа илож йўқдек кўринади. Лекин фақат осойишта ҳаёт кечиришни истасангиз, ухлаб қоласиз. Энг даҳшатлиси, фақат ўзингизни алдаш билан ҳаёт кечиришни бошлайсиз. Чунки атрофингизда шунча муаммо, лекин сизга ҳеч ким индамайди. Демак, сиз Худованд учун ҳеч нарса қилмаяпсиз.\nФақатгина Худованд берган куч билан ҳар қандай қаршиликларни енгиш мумкин. Юқорида айтиб ўтган оятимиздагидек, қумондонимизни яъни Худовандни хурсанд қилиб ўз хизматимизни хурсандчилик ила давом эттирайлик. Албатта донолик билан. Агар бир дарахтда тўпланиб турган ёввойи арига чўп билан тегажонлик қилмасангиз, арилар ҳам сизга тегмайди.\nБу билан айтмоқчимизки, донолик ила ақл билан иш юритайлик. Агар жангдаги аскар жанг пайтида бошқа муамолар билан ёки ўзининг шахсий ишлари билан машғул бўлса, бундай аскар ёки душманга аср бўлади ёки душман томонидан ўлдирилади. Шунинг учун ҳам азиз биродар, доимо зийрак бўлиш ҳар биримиздан талаб қилинади.\nАзиз биродар, агар сизда қандайдир муаммолар бўлса, уларни бошдан кечириш керак. Чунки шундай азобларни Худованд ҳар биримизга вақти-вақти билан беради. Шу муаммолардан ўтганимиздан кейингина Худованд бизга ишониб, Ўзининг буюк хизматини ва марҳаматини бера олади. Азизлар, яна радио тўлқинлари орқали учрашгунча хайр, саломат бўлинглар.\nРуҳий ғалаба 76


Тошкентда уйлар 4 фоизга қимматлади\n26 январ 2021, Тошкент вақти: 05:24\nЎтган октябр ойида Тошкентдаги турар жойлар сентябр ойига нисбатан 4 фоизга қимматлади.\nGazeta.uz сайти маълумотига кўра, октябрда Тошкентдаги турар жойларнинг бир квадрат метри ўртача 516 АҚШ долларини ташкил қилди.\nОктябрдаги энг қиммат нархдаги уйларнинг бир квадрат метри 982 доллар, энг арзон нархдаги уйнинг бир квадрат метри эса 319 долларни ташкил қилган.\nИкки ва уч хонали уйлар энг харидоргир бўлган, бундан кўп хонали уйларга эса атиги 5,6 фоиз харидор топилган.\nОктябрдаги нархлар ўтган йилнинг шу даврига нисбатан 2,8 фоизга арзондир.


Bloomberg АҚШ июлда Туркияга қарши санкция киритиши ҳақида хабар берди\n15:12 / 19.06.2019 6838\nАҚШ Россиянинг С-400 зенит ракета мажмуаларини сотиб олганлиги учун Туркияга қарши учта янги санкциялар пакетини киритмоқчи. Бу ҳақда ўз манбасига таяниб Bloomberg хабар берди. Агентликнинг ёзишича, санкциялар июлда, Туркияга С-400 етказиб берилганида жорий этилади.\nХабар қилинишича, ҳозирда хавфсизлик кенгаши, давлат департаменти ва Пентагон «шундоқ ҳам оғир даврни бошидан кечираётган Туркия иқтисодиётини карахт қиладиган» энг оғир санкциялар пакетини киритишни муҳокама қилмоқда.\nBloomberg Туркиядаги манбаларга асосланиб ёзишича, Анқара Америка таҳдидларига қулоқ солмайди, чунки «Вашингтонга нисбатан ишонч буткул дарз кетган».\nТуркия президенти Ражаб Таййип Эрдўған июнь ойи ўрталарида С-400 мажмуаларини етказиб бериш боғлиқ масала аллақачон ҳал бўлганини ва мажмуалар июлнинг биринчи ярмидан келтирила бошлашини маълум қилганди.\nАҚШ тақиқланган қанотли ракетани синовдан ўтказди\nСурия ҳарбийлари турклар конвойига ҳужум қилди, уч киши ҳалок бўлди\nАҚШ Ўзбекистонга вазирликлар харажати тўғрисидаги маълумотни ошкор этишни тавсия қилди


REPOITIN – Meducate.uz – Дорилар ҳақида маълумотлар ўзбек тилида\nHome Йўриқномалар REPOITIN\nКлиника ва лабораторияларнинг мувофиқлик гувоҳномасига эга шифокорлари,\nтиббий ходимлари томонидан қўллаш учун мўлжалланган\nЭритропоэтин инъекцияси B.P.\nТери остига ва вена ичига инъекциялар учун\nФИЗИК, КИМЁВИЙ ВА ФАРМАЦЕВТИК ХУСУСИЯТЛАРИ\nREPOITIN (Эритропоэтин инъекцияси B.P.) – бу рекомбинант ДНК технологияси ёрдамида олинган таркибига 165 та аминокислота қолдиқлари кирган мономер гликопротеин бўлган гормон ҳисобланади; у худди эндоген эритропоэтин каби биологик самараларни чақиради. Препаратнинг молекуляр оғирлиги 30600 Дальтон бўлиб, уни олиш учун эса одам эритропоэтини интеграция қилинган хитой оғмахонининг тухумдон ҳужайралари линияси ишлатилади. Препарат ажратиб олинган табиий эритропоэтиндагига ўхшаш аминокислоталар кетма-кетлигини сақлайди.\nREPOITIN – рангсиз тиниқ суюқликдир. Препаратнинг суюқ шакли натрий фосфати, натрий хлориди, одам альбумини ва рекомбинант одам эритропоэтини (rHuEPO, ИФ/БФ/Евр. Ф.) сақловчи pH 6,6-7,4 бўлган фосфатли буфер ҳисобланади.\nREPOITIN препаратининг (Эритропоэтин инъекцияси B.P. SIIL) дозаси флаконларда\nЭритропоэтин инъекцияси B.P. 2000 ХБ / 0,5 мл\nПрепаратнинг 0,5 мл да қуйидагилар сақланади:\nЭритропоэтин (Альфа Эпоэтин) нинг концентрацияланган эритмаси B.P. — 2000 ХБ\nЭритропоэтин инъекцияси B.P. 4000 ХБ / 1,0 мл\nПрепаратнинг 1,0 мл да қуйидагилар сақланади:\nЭритропоэтин (Альфа Эпоэтин) нинг концентрацияланган эритмаси B.P. — 4000 ХБ\nЭритропоэтин инъекцияси B.P. 10000 ХБ / 1,0 мл\nЭритропоэтин (Альфа Эпоэтин) нинг концентрацияланган эритмаси B.P. — 10000 ХБ\nЭритропоэтин эритроцитларни ишлаб чиқарилишини асосан кечки босқичларда назорат қилади ва рағбатлантиради. У эритроцитларнинг ўтмишдош-ҳужайраларининг пролиферацияси, яшаб қолиши ва дифференциациясини бошқаради. Эритропоэтин суяк кўмигида ўтмишдош-ҳужайраларини бўлиниши ва дифференциациялаши ҳисобига суяк кўмигида эритроид бўғинини фаоллигини оширади, эритроцитларни ҳосил бўлишини рағбатлантиради. Эритропоэтин, айни пайтда дифференциацияланиши жараёнида ҳужайралар циклини ва митозлар сонини ўзгартирмай, шунингдек ретикулоцитларни ажралиб чиқишини тезлаштиради. У шунингдек эритроцитларнинг суяк кўмигида ривожланаётган ўтмишдош-ҳужуайралари сонини оширади, бунинг натижасида эритроцитлар, гемоглобин ва гематокрит даражалари ошади. REPOITIN (Эритропоэтин инъекцияси B.P.) ажратиб олинган табиий эритропоэтин каби худди шундай аминокислоталар кетма-кетлигини сақлайди.\nREPOITIN (rHuEPO) соғлом одамлар ва сурункали буйрак етишмовчилиги (СБЕ) бўлган пациентларга вена ичига юборилганидан сўнг препаратнинг ярим чиқарилиш даври 4 соатдан 16 соатгача ўзгариб туради. Буйрак функциясини бузилиши бўлган пациентларда ярим чиқарилиш даври, буйрак функцияси нормал бўлган пациентларга нисбатан узоқроқ давом этади. Эритропоэтинни одатдаги терапевтик дозаларда тери остига юборилганидан сўнг зардобдаги чўққи концентрациясига 4-24 соатдан кейин эришилади, бунда концентрациянинг ушбу даражаси 2-4 кун давомида дастлабки даражадан юқорилигича қолади, препаратнинг одатдаги терапевтик дозалари вена ичига юборилганда дастлабки даражасига қайтиши учун 1-3 кун талаб этилади. REPOITIN оқсил бўлганлиги туфайли, меъда-ичак йўлларида парчаланади, айнан шунинг учун ҳам парентерал (вена ичига ёки тери остига) юборилиши керак. Вена ичига (в/и) юборилганда, тери остига (т/о) юборилганига нисбатан концентрация чўққиси анча юқорироқлигига ва уни тезроқ эришилишига қарамай, бу кўрсаткичлар камроқ барқарор бўлади ва демак, в/и юбориш йўли, пациентда қон томирларига тайёр йўл бўлган ҳолатлардан ташқари ҳолларда т/о юбориш йўли олдида ҳеч қандай клиник афзалликларга эга эмас. Эритропоэтиннинг одатдаги дозалари ҳам в/и, ҳам т/о юборилганда, плазмада аниқланадиган унинг даражалари камида 24 соат давомида сақланиб қолади. Тери остига юборилганда биокираолишлиги паст, бироқ ярим чиқарилиш даври узоқроқ давом этади\nГарчи тератоген, мутаген ва канцероген хусусиятларини ўрганиш юзасидан тадқиқотлар ўтказилмаган бўлса-да, REPOITIN препаратининг тегишли тадқиқотлари ҳайвонларда (препаратнинг бир марталик дозаси юборилган 4 та тадқиқот ва препаратни қуёнлар ва каламушларга 28 кун давомида юборилганда токсикликни ўрганиш юзасидан 2 та тадқиқот) ўтказилган. Бу тадқиқотларнинг ҳар бирида фосфатли буфер ёрдамида суюлтирилган ва ёхуд вена ичига, ёхуд тери остига юборилган. Қуёнлар ва каламушлар ўтказилган токсикликни ўрганиш юзасидан барча тадқиқотларда, одамдлар учун тўғри келувчи бир марталик дозани хатто 200 баробар оширилганда (6600 ХБ/кг дозада) (в/и ва т/о юбориш), шунингдек узоқ муддат қўлланганда тегишли дозани 100 баробар оширилганда (3300 ХБ/кг дозада) (т/о юбориш), REPOITIN на маҳаллий, на тизимли токсик реакцияларни чақирмаслиги кўрсатилган.\nСурункали буйрак етишмовчилиги бўлган пациентларда анемияни даволаш\nХимиотерапияни ўтказган онкологик пациентлардаги анемияни даволаш\nЗидовудин қабул қилаётган ОИТВ билан инфекцияланган пациентлардаги анемияни даволаш\nЖарроҳлик аралашувларини ўтказган пациентларда аллоген тарнсфузиялар сони камайганида\nКатта ёшдаги жарроҳлик пациентларида аутоген донорлик қонини олиш ҳажми ошганида қўлланилади.\nМУҲИМ: эритроцитар массани қуйишдан воз кечиш учун етарли бўлган гемоглобин концентрациясини минимал даражагача аста-секин ошириш имконини берувчи REPOITINнинг энг паст дозасини қўллаш муҳимдир. REPOITINни юборишни тегишли гувоҳномаси бўлган шифокорнинг кузатуви остида ва фақат айнан шу шифокор томонидан белгиланган дозада ва шу йўл билан амалга ошириш лозим. Доза ва юбориш йўли ҳар бир пациент учун индивидуал равишда белигиланади, лекин бунда тиббиёт фанининг замонавий ютуқларига таяниш ҳамда бутун дунёда қабул қилинган қўлланмаларга амал қилиш лозим.\nКатта пациентлар учун REPOITINнинг тавсия этилган бошланғич дозаси ҳафтада 2-3 марта, 50-100 ТБ/кг ни ташкил этади. Диализдаги СБЕ бўлган болаларда тавсия этилган бошланғич доза – ҳафтада 3 марта 50 ТБ/кг ни ташкил этади. REPOITINнинг дозасини, гемоглобин даражаси 12 г/дл га етганида ёки унинг ўсиш тезлиги 2 ҳафта ичида 1 г/дл дан ошганда, ШУНИНГДЕК агар гематокрит 30-33% га етса ёки 2 ҳафта ичида 4 бирликдан юқорига ошганда ҳам пасайтириш керак. Дозани шундай танлаш лозимки, гемоглобиннинг концентрацияси ошсин ва 10-12 г/дл даражасида ушланиб қолсин ЁКИ гематокрит кўрсаткичи 30-33% (максимал 36%) ни ташкил этсин. REPOITINни вена ичига ёки тери остига юбориш мумкин, бунда диализдаги пациентларда анча афзал ва тавсия қилинган юбориш йўли вена ичига юбориш ҳисобланади. Диализ ўтказилмайдиган СБЕ бўлган катта пациентларда REPOITINни ҳам вена ичига, ҳам тери остига юбориш мумкин. Даволаш жараёнида гематологик кўрсаткичларни мунтазам аниқлашни амалга ошириш лозим.\nИЗОҲ: иккита гуруҳ пациентлар иштирокидаги йирик кўп марказли рандомизацияланган бир томонлама яширин қиёсий базавий тадқиқотнинг III фазаси натижаларига эътибор қаратиш лозим, унда қувватлаб турувчи диализдаги СБЕ бўлган 100 дан ортиқ ҳинд пациентлари анемияни даволаш воситаси сифатида REPOITINни ҳафтада 2 марта қабул қилишган. Бундай даволаш нафақат гемоглобин ва гематокрит даражасини ошишига ёрдам беради, шунингдек эритроцитар массани қуйиш сонини камайтиришга имкон беради, балки 12 ҳафта давом этувчи мувофиқлаштириш фазасида пациентларнинг турмуш сифатини яхшилашни таъминлайди, бундай ҳолларда препарат хавфсиз бўлиб, пациентлар томонидан яхши ўзлаштирилади.\nҲар бир ҳолатда ҳам REPOITINни ҳафтада икки ёки уч марта юбориш тўғрисдаги қарорни қайд этилган шифокор қабул қилади, бунда асосий белгиловчи кўрсаткичлар бўлиб, пациентнинг умумий аҳволи, иқтисодий мақсадга мувофиқлик, логистик шароитлар ва қулайлик ҳисобланади. NKF-DOQI и EBPG каби халқаро қўлланмаларга мувофиқ, гемодиализдаги барча пациентларга REPOITIN препаратини вена ичига юбориш керак.\nДаволашни бошлашдан олдин темир даражасини баҳолаш: REPOITIN билан даволашдан олдин ва даволаш вақтида пациентларда темир заҳираларини баҳолашни, шу жумладан зардобда трансферрин ва ферритин даражасини аниқлашни ўтказиш лозим. Трансферриннинг тўйиниш даражаси 20% дан кам бўлмаслиги, ферритин даражаси эса, камида 100 нг/мл ни ташкил этиши лозим. Аслида ҳар бир пациентга трансферринни тўйиниш даражасини REPOITIN билан адекват рағбатлантирилиган эритропоэзни таъминловчи даражагача ошириш ёки ушлаб туришга имкон берувчи темирни қўшимча юбориш талаб этилади.\nДозани танлаш: ҳар бир пациент учун доза, айни пайтда гемоглобин концентрацияси\n12 г/дл дан юқори бўлмаган даражасига эришиш ва шу даражада ушлаб туриш мақсадида индивидуал равишда танланиши лозим. Дозани 1 ойда кўпи билан 1 марта ошириш мумкин. Гемоглобин даражаси 12 г/дл га етганида дозани ҳафтада 3 марта тахминан\n25 ТБ/кг га пасайтириш лозим. Агар гемоглобин ўсишда давом этса, препаратни бекор қилиш керак, даволашни эса фақат гемоглобин тушишни бошлагандан кейингина қайта бошлаш керак, бунда препаратнинг дозаси аввалги дозадан тахминан 25% га паст бўлиши керак. Агар гемоглобиннинг ўсиш тезлиги 2 ҳафта ичида 1 г/дл дан ортиқ бўлса, дозани ҳафтада 3 марта тахминан 25 ТБ/кг га пасайтириш лозим. Агар гемоглобиннинг ўсиш тезлиги 4 ҳафта ичида 1 г/дл дан кам бўлса ва темир заҳиралари адекват бўлса, унда REPOITINнинг дозасини ошириш (дозани ҳафтада 3 марта тахминан 25 ТБ/кг га ошириш) мумкин. Гемоглобиннинг талаб этилган даражасига эришилгунча 4 ҳафталик интервал билан кейинчалик дозани яна ошириш мумкин.\nСамарани бир маромда ушлаб турувчи доза: Самарани бир маромда ушлаб турувчи доза диализдаги ҳар бир пациент учун индивидуал равишда танланади. Гемодиализдаги катта пациентларда гематокритни танланган даражада ушлаб туришга имкон берувчи ўртача самарани бир маромда ушлаб турувчи доза, ҳафтада 3 марта одатда 75 ТБ/кг ни ташкил этади, айни пайтда гемодиализдаги болаларда ва перитонеал диализдаги катталарда гематокритни 30-36% даражада ушлаб туришга имкон берувчи ўртача самарани бир маромда ушлаб турувчи доза ҳафтада тахминан 170 ни ёки 80 ТБ/кг ни ташкил қилади (мувофиқ равишда ҳафтада 2 ёки 3 марта юборилганда). Диализ ўтказилмаётган, СБЕ бўлган катталарда ҳам самарани бир маромда ушлаб турувчи доза индивидуал равишда танланади. REPOITIN ҳафтада 75-150 ТБ/кг дозаларда гематокритни 6 ой давомида 36-38% даражада ушлаб туришга имкон бериши кўрсатилган.\nДаволашга жавобни етарли бўлмаслиги ёки бўлмаслиги: REPOITIN билан даволаш бошланганидан сўнг тахмина 2 ойдан кейин СБЕ бўлган 95% дан ортиқ пациентлар даволашга гематокритни анча сезиларли ошиши билан жавоб кўрсатадилар ва улардан деярли барчаси қон қуйишга муҳтож бўлмай қоладилар. Агар пациентда жавоб кузатилмаса ёки тавсия қилинган дозалар қўлланганда жавоб барқарор бўлмаса, қуйидаги сабабларнинг мавжудлиги кўриб чиқилиши лозим:\nТемир танқислиги: деярли барча пациентлар темирни қўшимча юборилишига муҳтождирлар.\nЁндош инфекцион ва яллиғланиш касалликлари ёки ўсма жараёни.\nЯширин қон йўқотиш.\nЁндош қон касалликлари (масалан, талассемия, рефрактер анемия ва бошқа миелодиспластик бузилишлар).\nВитаминлар танқислиги: фолат кислотаси ва B12 витамини танқислиги.\nАлюминий билан интоксикация.\nҲақиқий эритроцитар аплазия (ҲЭА).\nХимиятерапияни қабул қилаётган онкологик беморлар\nПлазмада REPOITINнинг даражасини аниқлашнинг иложи йўқлигига қарамай, унинг дозаси оширилганда пациентлар REPOITIN билан даволашга камроқ даражада жавоб кўрсатадилар, плазмада REPOITINнинг даражаси юқори бўлганида (масалан,\n> 200 мТБ/мл бўлса) эритропоэтинни буюриш одатда тавсия этилмайди. REPOITINни қабул қилаётган пациентларда гемоглобин даражаси барқарор бўлмагунича, уни ҳар ҳафта аниқлаш керак, бунда REPOITINнинг дозасини шундай танлаш лозимки, гемоглобин концентрацияси танланган 10-12 г/дл даражада сақланиб қолсин. Катталарда REPOITINнинг икита дозалаш тартиби ишлатилиши мумкин: (i) 150 ТБ/кг т/о ҳафтада 3 марта (ҳафтада 3 марта, т/о максимал доза 300 ТБ/кг гача); ёки (ii) ҳафтада 40 000 ТБ т/о (ҳафтада, т/о максимал доза 60 000 ТБ гача).\nАгар гематокрит 40% дан юқори бўлиб қолса, REPOITINни кўрсаткич 36% дан пастга тушмагунича бекор қилиш лозим, сўнгра даволаш қайтадан бошланади, лекин бунда бошланғич дозадан 25% паст бўлган доза қўлланилади, дозани танлашни эса, гематокритнинг оптимал даражасига эришилгунича ўтказилади. REPOITINнинг дозасини, гематокритни ошиши аввалдан хаддан ташқари тез юз берган ҳолларда (масалан, 1 ҳафта ичида 2 процент пунктдан ортиқ ошиши) ҳам пасайтириш керак.\nЗидовудин қабул қилаётган ОИТВ-инфекцияланган пациентлар\nREPOITIN ёрдамида даволашни бошлашдан олдин одатда зардобда эндоген эритропоэтиннинг даражасини (қуйишдан олдин) аниқлаш тавсия қилинади. Зидовудинни қабул қилаётган, эндоген эритропоэтин даражаси > 500 мТБ/мл бўлган пациентлар, REPOITIN билан даволашга анча кам даражада жавоб кўрсатадилар. Зидовудинни ҳафтада < 4200 мг дозада қабул қилаётган, эндоген эритропоэтин даражаси < 500 мТБ/мл бўлган катта пациентларда, REPOITINнинг тавсия қилинган бошланғич дозаси 8 ҳафта давомида, ҳафтада 3 марта, в/и ёки т/о 100 ТБ/кг ни ташкил қилади, кейинчалик ҳар 8 ҳафтада, даволашга бўлган жавобга қараб, ҳафтада 3 марта максимал доза 300 ТБ/кг га қадар, ҳафтада 3 марта 50-100 ТБ/кг гача ошириб борилади. Исталган жавобга эришилгандан сўнг (гемотрансфузияларга эҳтиёж пасайганда ёки гемоглобин ошганида) жавобни ушлаб туриш учун REPOITINнинг дозасини титрлаш лозим, бунда асос сифатида зидовудиннинг дозаси, интеркурент инфекцияларни ёки яллиғланиш реакцияларини борлиги каби омиллар олинади.\nАгар гематокрит 40% дан юқори бўлиб қолса, REPOITINни кўрсаткич 36% дан пастга тушмагунича бекор қилиш лозим, сўнгра даволаш қайтадан бошланади, лекин бунда бошланғич дозадан 25% паст бўлган доза қўлланилади, дозани танлашни эса, гематокритнинг оптимал даражасига эришилгунича ўтказилади.\nАллоген гемотрансфузияга муҳтож бўлган хирургик беморлар\nREPOITIN билан даволаш бошланишидан олдин гемоглобин даражасини аниқлаш лозим (у 10 г/дл дан ортиқ бўлиши, лекин 13 г/дл дан ошмаслиги керак). Одатда REPOITINнинг тавсия қилинган дозаси жарроҳлик аралашувидан 10 кун олдин ва ўтказилганидан кейин 4 кундан сўнг т/о суткада 300 ТБ/кг ни ташкил қилади. Бошқа бўлиши мумкин бўлган юбориш тартиби – бу, препаратни 600 ТБ/кг дозада т/о юбориш (операциядан 21, 14 ва 7 кун олдин), шунингдек тўртинчи дозани операция куни юборишдан иборатдир. Барча пациентлар темир препаратларининг тегишли дозаларини қўшимча равишда қабул қилишлари лозим, бундай даволаш тартиби REPOITINни юборишнинг энг бошида бошланиши ва бутун даволаш курси давомида давом этиши лозим.\nХусусий қон банкини шакллантиришда иштирок этувчи катта ёшдаги хирургик пациентлар\nREPOITIN хусусий қон банкини шакллантириш дастури доирасида шахсий қонни йиғишни рағбатлантириш учун ва гематокрит кўрсаткичи 33-39% даражасида бўлган ҳамда темир танқислиги бўлмаган катта ёшдаги хирургик пациентларга, агар уларга йирик жарроҳлик операцияларини ўтказиш режалаштирилган бўлса ва REPOITINни қўлламасдан шахсий қонини йиғиш тизими ёрдамида олиш мумкин бўлганига нисбатан кўпроқ қон (аёллар учун > 4 бирлик; эркаклар учун > 5 бирлик) ёки қисқа вақт ичида талаб этилган ҳолларда, аллоген қонни қуйиш хавфини пасайтириш учун қўллаш кўрсатилган. REPOITINни ҳар гал қон олингандан кейин юбориш керак. Темир даражасини аниқлаш ва унинг танқислигини компенсация қилишни, пациентни хусусий қон банкини шакллантириш дастурига киритишдан ва REPOITIN билан даволаш бошланишидан олдин ўтказиш лозим. REPOITINни қабул қилаётган деярли барча пациентларга қўшимча равишда темир препаратларини хам (перорал равишда суткада 200 мг элементар темир) буюриш лозим; айни пайтда шахсий қон заҳирасини шакллантириш учун темир препаратини қабул қилишни иложи борича эртароқ бошлаш ва REPOITIN билан даволашнинг бутун курси давомида давом эттириш керак. > 4 бирлик қон ҳажмига эга шахсий қон банкини шакллантириш талаб этилган енгил анемияси (гематокрит\n33-39 ҳажм% ва/ёки гемоглобин 10-13 г/дл) бўлган пациентлар операциядан олдин препаратни 3 ҳафта давомида ҳафтада 2 марта 600 ТБ/кг дозада қабул қилишлари лозим, анемияси бўлмаган ва камроқ қон талаб этилагн пациентлар эса, 150-300 ТБ/кг дозани ҳафтада 2 марта қабул қиладилар. REPOITINни операциядан олдин ва кейин қўллаш хавфсизлиги, антикоагулянт /антитромботик воситаларни фақат профилактика мақсадида қабул қилган пациентларда ўрганилган.\nREPOITIN ПРЕПАРАТИНИ ЮБОРИШГА ТАЙЁРГАРЛИК ВА ЮБОРИШ\nЧайқатилмасин. Узоқ муддатли жадал чайқатиш гликопротеинни денатурациясига ва препаратнинг биологик фаоллигини йўқолишига олиб келиши мумкин.\nПарентерал юбориладиган воситани бевосита қўллашдан олдин ёт заррачалар борлиги ва рангини ўзгариши юзасидан кўриб чиқиш керак. Ёт заррачаларни сақлаган ёки ранги ўзгарган эритмаларни сақлаган флаконларни ишлатиш мумкин эмас.\nАсептика қоидаларига амал қилиб, стерил игнани стерил шприцга ўрнатиш керак. Флакон қопқоқчасини олиб ташлаш, тиқинни дезинфекция қилувчи восита билан ишлов бериш керак. Игнани флакон ичига киритиб, ундан эритманинг талаб этилган миқдорини тортиб олиш керак.\nФлакон консервантлар сақламайди. Флакондан фақат препаратнинг битта дозасини тортиб олиш мумкин, флаконни такрор ишлатиш мумкин эмас. Препаратнинг ишлатилмаган миқдорини утилизация қилиш лозим.\nREPOITIN одам организми томонидан одатда яхши ўзлаштирилади, бироқ бошқа оқсилларни терапевтик мақсадларда ишлатилганда бўлгани каби, кам ҳолларда унинг иммуноген потенциали намоён бўлиши мумкин. REPOITIN қабул қилаётган пациентларда нейтрализация қилувчи антителалар билан боғлиқ ҲЭА ривожланиши тўғрсида бир нечта хабарлар бор. REPOITIN қўлланилганда аниқланган бошқа реакциялар гипертензия, тиришишлар ва трмбоэмболия ҳолатлари бўлган. Шунингдек шунтларни тромбоз ҳолатлари ҳам маълум.\nИкки гуруҳ пациентлар иштирокида ўтказилган йирик клиник тадқиқотлар вақтида REPOITIN препаратининг хавфсизлиги ва жуда яхши ўзлаштира олиниши кўрсатилган. Аниқланган жиддий бўлмаган нохуш кўринишлар орасида лейкопения (7,8%), тромбоцитопения (2,0%), кўкракда оғриқ (5,9%), қоринда оғриқ (5,9%), перорал токсиклик (2,0%), тиш оғриғи (2,0%), қусиш (3,9%), эт увишиши (7,8%), иситма (13,7%), артериовеноз анастомозлар соҳасида қон кетишлари (2,0%), трансплантат томонидан асоратлар (2,0%), АСТ даражасини ошиши (5,9%), АЛТ даражасини ошиши (5,9%) ва жигар ферментлари даражасини ошиши (7,8%), тромбоцитлар (3,9%) ва лейкоцитлар сонини камайиши (7,8%), ўпканинг умумий ҳажмини камайиши (2,0%), темир танқислиги (2,0%), белда оғриқ (2,0%), бўйинда оғриқ (2,0%) ва қўл-оёларда оғриқ (2,0%), тиришишлар (3,9%), бош оғриғи (3,9%), кўкрак деворида оғриқлик (2,0%) йўтал (3,9%), назофарингит (2,0%) ва гипертензия (3,9%) бўлган. Тадқиқот жараёнида аниқланган жиддий нохуш кўринишлар орасида холангит (ўт-тош касаллиги фонида), сийдик чиқариш йўлларининг инфекцияси, ўткир коронар синдром, бўғилиш, гипотензия, гипокальциемия фонида тиришишлар ва S. Pneumoniae томонидан чақирилган септицемия билан кечувчи шифохонадан ташқари пневмония бўлган. Юқорида санаб ўтилган кўринишлардан биронтаси ҳам тадқиқ этилаётган препарат билан боғлиқ бўлмаган.\nҲар қандай биологик препаратни парентерал юборилиши тегишли эҳтиёткорлик чораларига амал қилишни тақозо этади, чунки аллергик ёки бошқа нохуш реакцияларни ривожланиши билан кечиши мумкин. Тиришишлар ёки анамнезида гематологик бузилишлари (ўроқсимон ҳужайрали анемия, миелодиспластик синдромлар ва гиперкоагуляция) бўлган пациентларда REPOITIN билан даволаш хавфсизлиги ва самарадорлиги ўрганилмаган. Бу препарат билан даволашни бошлашдан олдин пациент қон босимини ошиши ва юрак касалликларидан азият чекадими, унда тиришиш/тутқаноқ ҳуружлари бўлмаганми, рак билан хасталанмаганми аниқлаш лозим. Бундай ҳолларда REPOITIN билан даволашдан воз кечиш ёки препаратнинг анча пастроқ дозаларини қўллаш ва пациентнинг ҳолатини янада синчиклаб назорат қилишни амалга ошириш лозим. Айрим аёлларда эритропоэтин билан даволанишдан сўнг ҳайз кўриш бошланиши мумкин, шу боисдан ҳомиладорликни бошланиши эҳтимоли тўғрисида суҳбат ўтказиш ва контрацепциянинг заруратини баҳолаш лозим. Ҳомиладорлик вақтида (С категорияси) препаратни қўллаш бўйича адекват яхши назорат қилинган тадқиқотлар ўтказилмаган, бироқ терапевтик шароитларда потенциал хавф минимал бўлиши лозим деб ҳисобланади. REPOITINни ҳомиладорлик вақтида, фақат бўлиши мумкин бўлган фойда ҳомила учун потенциал хавфдан устун бўлгандагина қўллаш керак. REPOITINни кўкрак сутига ўтиш-ўтмаслиги номаълум. Бироқ, кўпгина препаратларни кўкрак сутига киришини ҳисобга олиб, эритропоэтинни эмизикли аёлларга эҳтиёткорлик билан буюриш керак.\nREPOITIN билан даволашдан кейин ривожланган ҳақиқий эритроцитар аплазияси (ҲЭА) бўлган пациентлар эритропоэзни рағбатлантирувчи ҳеч қандай воситаларни қабул қилмасликлари керак.\nНазорат қилиб бўлмайдиган гипертензия.\nСут эмизувчиларнинг ҳужайраларидан фойдаланилган ҳолда олинган препаратларга ўта юқори сезувчанликда.\nАльбуминга (одамники) ёки ҳар қандай бошқа ёрдамчи моддаларга / препаратни ишлаб чиқаришда ишлатиладиган компонентларга ўта юқори сезувчанликда.\nАнтитромботик воситаларни профилактика мақсадида қўллаш мумкин бўлмаган жарроҳлик беморларига препаратни қўллаш мумикн эмас.\nКлиник синовлар жараёнида REPOITINни бошқа препаратлар билан ўзаро таъсири борлигини тасдиқловчи ҳеч қандай далиллар олинмаган. Бироқ циклоспорин эритроцитлар билан боғланиши туфайли, дориларнинг бундай ўзаро таъсир эҳтимоли мавжуд. Агар REPOITIN циклоспорин билан бир вақтда қўлланса, циклоспориннинг плазмадаги даражасини диққат билан кузатиш керак, бундан ташқари, гематокрит ошиши мумкинлиги туфайли, циклоспориннинг дозасини синчиклаб танлаш керак. Темир танқислиги ҳолатларида REPOITINнинг таъсири темир сульфати каби гематик воситани бир вақтда қўлланиши туфайли кучайиши мумкин. Эритропоэзни сусайтирувчи дори воситалари REPOITINнинг таъсирига жавобни пасайтириши мумкин. Ҳайвонларда ўтказилган тадқиқотларда, REPOITIN этопозид, цисплатин, циклофосфамид ва фторурацил каби цитостатик препаратларнинг миелотоксиклигини оширмаслиги аниқланди.\nЭритропоэзни рағбатлантирувчи бошқа воситаларни қўлланганда бўлгани каби, REPOITIN препаратини ҳам гемоглобинни 12 г/дл дан юқори кўрсаткичга эришиш мақсадида қўлланиши ўлим, жиддий юрак-қон томир касалликлари ва тромбоэмболик асоратлар хавфини ошишига, шунингдек ўсмаларни авж олиши ва қайталанишини ошишига олиб келади. Пациентларни REPOITIN билан даволашда уларнинг ҳолати устидан жиддий назорат олиб бориш керак.\nREPOITIN қабул қилаётган пациентларда ўзига хос эътиборни ошган артериал босимни мониторлашга ва фаол пасайтиришга қаратиш лозим. Агар гемоглобинни ўсиш тезлиги 2 ҳафтада 1 г/дл дан юқори бўлса, унда REPOITIN нинг дозаси пасайтирилиши лозим, бу, гемоглобинни ўсиш тезлигини ошиши ва гипертензияни кучайиши ўртасидаги эҳтимол мавжуд бўлган ўзаро боғлиқлик билан боғлиқдир.\nREPOITIN нинг терапевтик дозасининг чегаралари жуда кенг ва хатто жуда юқори концентрацияда ҳам препарат заҳарланиш симптомлари қайд этилайди. Бир марта ва кўп марта юборилганда мутлақо хавфсиз бўлиши мумкин бўлган REPOITINнинг максимал миқдори ҳали аниқлашга тўғри келади, бироқ 1500 ТБ/кг дозада ҳафтада 3 марта 3-4 ҳафта давомида қўлланганда, бевосита REPOITIN катта пациентларга токсик таъсир кўрсатмаслиги тўғрисида хабарлар мавжуд. Бундай ҳолларда агар гемоглобин даражаси назорат қилинмаса ва оптимал доза танланмаган бўлса, REPOITIN ёрдамида даволаш полицитемияни ривожланишига олиб келиши мумкин. Гемоглобиннинг танланган даражаси ошиб кетганида REPOITIN вақтинча бекор қилиниши мумкин, даволашни гемоглобин даражаси танланган даражагача етмагунича кечиктирилади; шундан сўнггина даволашни қайтадан бошлаш мумкин, бироқ REPOITINнинг анча паст дозаларини қўллаш керак. Полицитемияда гемоглобин даражасини пасайтириш усулларидан бири сифатида флеботомия қўлланиши мумкин.\n2-8°C ҳароратда сақлансин. Препаратни пациентга юборишга қадар совуқ жойда сақланишини синчковлик билан кузатиш лозим. Музлатилмасин ва чайқатилмасин, ёруғликдан ҳимояланган жойда сақлансин.\nФлаконлар: ишлаб чиқарилган кундан бошлаб 24 ой (2 йил).\nЭритропоэтин инъекцияси B.P. (REPOITIN) қуйидаги шаклларда чиқарилади:\n2000 ХБ/0,5 мл бўлган флаконлар\n4000 ХБ/1,0 мл бўлган флаконлар\n10000 ХБ/1,0 мл бўлган флаконлар


Чегараланмаган имкониятлар соҳиби\nНогиронлар аравачасида рақс тушиб, жаҳон кезаётган Ермек Қалимбетов Янги йил арафасида мухлисларини қувонтирди – Германияда ўтган чемпионатдан янги медаль билан қайтди. Умуман қадам ташламаган йигит бутун жаҳон тан олаётган таниқли раққос.\nЯқинда Гулия Лесбек қизи бошқараётган “8-сонли махсус ижтимоий хизматлар кўрсатиш маркази”га бориб, ушбу муассасада фаолият юритаётган Ермекни табриклаб, суҳбатлашдим.\nЕ. Қалимбетов асли Сайрам туманидаги Сихим қишлоғида туғилган. 1991 йили Қалимбетовлар хонадонида акаси, опасидан кейин учинчи фарзанд бўлиб дунёга келди. Онаси Шўлпан ҳамда отаси Жўрабекнинг қувончи чексиз эди. Ўғли акасига суянчиқ, елкадош бўлади деб, ота-она севинчи ичига сиғмади. Бироқ шифокорнинг ташҳиси ҳали туғруқхонадан чиқиб улгурмаган онанинг бошига гурзи билан ургандек бўлди. “Болангиз ҳеч қачон ўз оёғи билан юролмайди, хоҳласангиз ижтимоий муассасаларга ҳужжатларини расмийлаштириб, болани қолдиришингиз мумкин”. Ҳушини йўқотган онани Жўрабек оға ўзига келтирди. “Тақдиримиздан кўрамиз, бошимизга не кунлар келса ҳам чидаймиз, одам зурриётини ҳеч бир замонда бегоналарга ташлаб кетганми?”, деб ҳамма изтиробларга узил-кесил нуқта қўйди.\nОила Ермекни борича қабул қилди ва ундан меҳрини дариғ тутмади. “Бор куч-ғайратимни сарфлаб, боламни эл-юртга фойда келтирадиган қилиб тарбиялайман”, деб ният қилган онанинг орзулари, мана, йиллар ўтиб, мевасини беряпти. Ермек Тўлебий тумани Кўксаек қишлоқ округидаги мактаб-интернатда 9 йил таълим олди. Муаллимлари ундан маънавий ёрдамини аяшмади. 10-11 синф дастурини уйда, устозларидан ўрганган Ермек агроколлежда таҳсилни давом эттирди. Дастурчи ихтисосини эгаллаган қаҳрамоним 2008 йилда 8-сонли махсус муассасада даволанган бўлса, айни дамда мазкур корхона ходими.\n– 1-гуруҳ ногирони бўлишимга қарамасдан, рақсга тушишни яхши кўраман, – дейди мен билан суҳбатда Ермек. – 2012 йилдан буён турли шаҳар мусобақалари, турнирларида иштирок этдим. Йиллар мобайнида раққослар ўртасида анча танилиб улгургандан сўнг, хорижий давлатларга йўлланма беришди. 2016 йили ноябрь ойида Хитойда ўтган спорт арава рақси бўйича Осиё чемпионатида 1-ўрин, 2017 йили Жаҳон чемпионатида 1-ўринни эгалладим. Бельгияда ўтган жаҳон чемпионатида 22 мамлакат ўртасида 5-ўрин соҳиби, 2018 йил сентябрь ойида Тайван пойтахти Тайбей шаҳрида ўтган Жаҳон чемпионатида 1-ўринга муносиб топилдим. Жорий йил ҳам мен учун баракали келди. Апрелда Голландияда ўтган халқаро спорт арава рақси беллашувининг иккала турида биринчи ҳамда иккинчи ўринларни эгаллаб, жаҳон чемпионатига йўлланмани қўлга киритдим. 2019 йили Санкт-Петербург, Тайванда ҳам совринли ўринларни эгалладим. 27 ноябрь – 1 декабрь оралиғида Германиянинг Бонн шаҳрида ўтган Жаҳон чемпионатида 3-ўринни эгаллаб, бронза медалини қўлга киритдим.\n– Бу соҳада устозингиз ким, ким сизга мураббийлик қиляпти?\n– Аристанбек Ўринбаев ўзимга ишончимни орттирган ва менинг ғалабага эришишимга ишонган мураббийим бўлади. Ногиронлар аравачасида рақс тушишдан аввал мазкур аравачада 100 метрга югуришдан ўзим сингари ёшлар билан куч синашиб келдим. Ишонаверинг, баъзида оёғи соғлар ҳам бизга етолмай қолишади. Бу йўналишда ҳам Хитойда талай марта турнирлар, чемпионатларда тенгқурларим билан беллашдим. Шунда арава рақси мураббийи Дария Жумадиллаеванинг эътиборига тушиб, рақс билан жиддий шуғуллана бошладим. 2015 йилдан буён махсус хизматлар марказида мусиқа раҳбари бўлиб ишлаяпман.\nБугунги кунда Ермек баъзи бир тўрт мучаси соғ ҳамюртларимизга ибрат ўлароқ, Ватанининг фахрига айланиб, бошқа мамлакатларда эли туғини танитиб, мадҳиясини янгратяпти. Бу йигит билан суҳбатлашар экансиз, олдига қўйган мақсадлари сари ишонч билан одимлаётганига гувоҳ бўласиз.\n– Машғулотларни қаерда олиб борасизлар?\n– Мусобақалар бошланишига бир ҳафта, 10 кун қолганида Алмати, Астанада тайёргарлик кўрамиз. Масалан, шаҳримиз мамлакатимиздаги учинчи мегаполис бўлишига қарамасдан бизда бу рақс билан шуғулланадиган махсус зал йўқ. Бунинг учун пол паркет бўлиб, атрофига ойналар ўрнатилиши керак. Ёғоч, линолеум билан қопланган полда аравача билан рақс тушиб бўлмайди.\n– Мана шу аравачангизда рақсга тушасизми?\n– Ҳа, буниси анча пишиқ. Хонада юришга мўлжалланган аравача бунга чидамайди. Уни ҳам алмаштиришим керак. Яхши, пишиқ қилиб ишлангани 400 минг тенге туради. Бироқ менга кўп ютуқларни қўлга киритишимда анча хизмат қиляпти аравачам.\nЕрмекнинг медалларини, фахрий ёрлиқларини томоша қилар эканман, ишонч кучи, руҳ қуввати инсонни нақадар буюк чўққиларга олиб чиқа олишига амин бўлдим.\n– Жисмонан соғлом инсонлар бора олмайдиган анчагина хориж мамлакатларида бўлибсиз. Янги йилда олдингизга нималарни мақсад қилиб қўйяпсиз?\n– Яратганга шукр, жисмоний имкониятларимни чеклаб қўйсада, менга бераман деган неъматлари чегарасини тўсиб қўймаган экан. Бу жабҳада саъй-ҳаракатимни давом эттиравераман. Энди оила қуришни ният қиляпман.\n–Келин ким? У ҳам сиз билан бирга рақс тушадими?\n– Йўқ, ҳозирча, сир бўла қолсин.\n– Ниятларингиз ўзингизга йўлдош бўлсин!\nМ. САЪДУЛЛАЕВА, 2020-01-23, 03:43 135\nКултўбе қалъаси ЮНЕСКО эътиборида 72\nЧегараланмаган имкониятлар соҳиби 135


Бизда анорчилик бўйича илм йўқ, китоб йўқ, лаборатория йўқ – Шавкат Мирзиёев | Qalampir.uz\nБизда анорчилик бўйича илм йўқ, китоб йўқ, лаборатория йўқ – Шавкат Мирзиёев\nЖамият\t01 Июнь 15:58 3431\nБугун, 1 июнь куни Ўзбекистон Президенти Шавкат Мирзиёев Шеробод тумани "Бўстон" маҳалласида ташкил этилган анор боғи билан танишди.\nДавлат раҳбари иқтисодий комплекс олдига вазифа қўяр экан, ҳар бир ҳудуднинг хусусиятларидан келиб чиқиб лойиҳа қилиш, "ўсиш нуқталари"ни топиб, ривожлантириш зарурлигини таъкидлайди.\nСурхондарё вилоятининг шундай йўналишларидан бири - анорчилик. Айниқса, Шерободнинг анорлари катта, мазали, ҳосилдор бўлади. Шу боис унинг бозори чаққон, довруғи чет элларгача кетган. Бу тадбиркорлар учун катта имконият, аҳоли учун даромад манбаи бўлаётир. Туманда 48 та маҳалланинг 33 таси анор етиштиришга ихтисослашган.\n43 гектар ерда 30 минг донадан зиёд анор экилган. Қозоқи навли ушбу анорнинг бир донаси 1 килограммдан зиёд тош босиши мумкин. Кўчатлар бу йилдан ҳосилга кирди. Йилига жами минг тоннадан зиёд маҳсулот олиш мўлжалланган.\n"Ўтиш даври - кураш даври. Ҳаётимизни ўзгартириш, дунё бозорида ўрнимизни топиш учун курашишимиз, манфаат берадиган ишни қилишимиз керак. Асосий мақсадимиз - оилаларнинг даромадини кўпайтириш. Ўзи меҳнат қилиб, натижага эришган оила баракали бўлади, соғлиғига қарайди, фарзандларини яхши ўқитади. Билимли болалар келажакда ўз йўлини топиб олади", деди Президент.\nШу ерда Тошкент давлат аграр университетининг Термиз филиали тадқиқотчилари билан мулоқот бўлди.\n"Бизда анорчилик бўйича анъана бор, лекин илм йўқ, китоб йўқ, лаборатория йўқ. Анор жайдари усулда етиштириляпти. Касалликдан ҳимоя қилишни ҳамма ҳам билмайди. Энг катта нарса - нав керак. Кейин шу навни хонадонларга киргазиш зарур", деди Шавкат Мирзиёев.\nДавлат раҳбари туманнинг "Каттабоғ" маҳалласида анорчилик билан шуғулланаётган Абдураҳмон Каримов хонадонида ҳам бўлиб, аҳоли турмуши ва томорқалардан фойдаланиш ҳолати билан танишди. Маҳалла аҳли, нуронийлар билан самимий суҳбат бўлди.\nТуманда 5 мингдан зиёд аҳоли анор етиштириш билан шуғулланиб, ундан катта даромад топаётгани айтилди.\n29 Ноябрь 14:43 64115\n30 Ноябрь 10:55 50433\n29 Ноябрь 17:54 22604\n30 Ноябрь 13:47 20816


Мазкур бизнес-режа Россия Федерациясининг савдо тизимида соя шроти билан савдо қилувчи корхона ташкил этиш бўйича техник-иқтисодий асос тузиш мақсадида ўтказилган тадқиқот доирасидаги якунловчи ҳужжатдир.\nУшбу бизнес-режа Bizplan.uz жамоаси томонидан UNIDO тавсия этган структура асосида ишлаб чиқилган. Тахмин қилимизча, бизнес-режа банк бўлимлари раҳбарлари, бошқа алоқадор ташкилотлар ва буюртмачиларнинг раҳбарияти учун қизиқарли бўлади.\nРоссия кунжара ва шрот бозорининг дунё бозоридан иккита муҳим фарқи бор. Биринчидан, Россияда мазкур маҳсулот аксарият кунгабоқардан ишлаб чиқарилади, дунёда эса, асосан, соядан. Иккинчидан, Россиядан аралаш ем ишлаб чиқаришда кунжара ва шротдан Европа Иттифоқи мамлакатларидагига нисбатан анча кам фойдаланилади.\nДунёда жами ишлаб чиқарилган кунжара ва шротнинг 70 фоизи ва дунё миқёсидаги кунжара ва шрот савдосининг 80 фоизи соя шротига тўғри келади. Маълумотларга кўра 2010/2011 йиллар мавсумида дунёда ишлаб чиқарилган жами соя шротининг қарийб учдан бир қисми Лотин Америкасида (Бразилия, Аргентина), тўртдан бир қисми Хитойда ва тахминан бешдан бир қисми АҚШда ишлаб чиқарилган эди. Экспорт ҳажми бўйича Аргентина, Бразилия ва АҚШ етакчилик қилади.\nРоссия бозорига соя шроти етказиб берувчи энг йирик ишлаб чиқарувчи Аргентинадир – импорт ҳажми 2012 йилда жами 276 минг тоннани ташкил этган. Ундан кейинги ўринларда Бразилия (152 минг тонна) ва Германия (35 минг тонна) туради.\n1-расм. Россиянинг соя етиштирувчи қишлоқ хўжалиги корхоналари белгилаган ўртача нархлар, минг рубль/тонна\nРационларни тузишда таркибида оқсил миқдори кўп бўлган емлардан фойдаланмасдан туриб, чорвачиликни йўлга қўйиб бўлмайди деган фикр замонавий чорвачиликда борган сари мустаҳкам ўрин эгалламоқда. Соя эса таркибида оқсил кўп бўлган айнан шундай маҳсулот сирасига киради, шу сабабдан чорвачиликда люпин билан бир қаторда соядан ҳам борган сари кўп фойдаланилмоқда. Таркибида аминокислота (оқсил таркиби) кўплиги мазкур ўсимликнинг аҳамиятини янада оширади.\nЧорвачилик ва паррандачиликда соядан асосан соя шроти ишлаб чиқарилади. Соя шроти – бу соя дуккакларидан ёғ олиш натижасида олинадиган чиқинди тури. Кунгабоқар шроти билан бир қаторда соя шротини ҳам чорвадорлар ва паррандабоқарлар юқори баҳолайдилар. Соя шроти таркиби оқсилга бой, бундан ташқари, унда жуда кўп миқдорда аминокислоталар – лизин ва метионин, В ва Е витаминлари, шунингдек микроэлементлар – калий ва фосфор бор.\nАйнан шу сабабларга кўра Россия ва МДҲнинг бошқа мамлакатлари учун соя шроти бозорининг келажаги жуда порлоқ ва мазкур бизнес-режа ушбу бизнес рентабеллигининг ёрқин далилидир.\nШу соҳада ўз бизнесингизни ташкил этишни истайсизми, йўқми, шуни аниқлаб олиш учун илова этилаётган молиявий режа ва ТИА мундарижаси билан танишиб чиқишни таклиф этамиз.\nАгар сизга батафсил маълумот керак бўлса, бизга қуйидаги телефон рақамлари бўйича ёки электрон почта орқали мурожаат қилишингиз мумкин.\nСоя шроти билан савдо қилувчи корхона ташкил этиш бўйича ТИА мундарижаси\n2.1. Мавжуд ва прогноз қилинаётган салоҳияти\n2.2. Иқтисодий ва молиявий кўрсаткичлар\n4.1.1. Бозор тузилмаси ва тавсифи. Маҳсулот тавсифи, унинг бозордаги рақобатдорлиги\n4.1.3. Мавжуд талаб, талаб ўсишининг асосий омиллари ва кўрсаткичлари\n4.2. Маркетинг концепцияси, савдо прогнози\n4.2.1. Бозорлар жойлашган ҳудуд, бозор сегментацияси\n4.2.2. Савдо дастури, савдони ташкил этиш\n7. Ишлаб чиқаришни ташкил этиш ва қўшимча харажатлар\n8. Меҳнат ресурслари\n8.1. Меҳнат ресурсларига бўлган эҳтиёж ва мавжуд меҳнат ресурслари\n8.2. Бўлим бўйича харажатларни баҳолаш\n9. Лойиҳани молиявий баҳолаш\n10.1. Рисклар ва ноаниқлик жиҳатлари


21:20 / 17.11.2017 2369 pdf Ўқиш режими + -\nЯҳудийлар ҳам, насоролар ҳам уларнинг миллатига эргашмагунингча, сендан зинҳор рози бўлмаслар. «Албатта, Аллоҳнинг ҳидояти, ҳа, ўшагина ҳидоятдир», – деб айт. Агар ўзингга келган илмдан кейин ҳам уларнинг ҳавойи нафсларига эргашсанг, сенга Аллоҳдан (қутқарувчи) дўст ҳам, ёрдамчи ҳам йўқдир. Бақара 120.\nУшбу ояти каримада Аллоҳ таоло Расулуллоҳ соллаллоҳу алайҳи васалламга уқдирмоқдаки:\n«Яҳудийлар ҳам, насоролар ҳам уларнинг миллатига эргашмагунингча, сендан зинҳор рози бўлмаслар».\nЯъни «Яҳудий ва насороларни рози қиламан, деб овора бўлма. Қачонки уларнинг миллатига – динига эргашсанггина, сендан рози бўлишади. Бошқа ҳолда уларга ҳеч қачон ёқмайсан».\nОятнинг давомида У Зот Ўз Пайғамбарига:\n«Албатта, Аллоҳнинг ҳидояти, ҳа, ўшагина ҳидоятдир», – деб айт», – деб ўргатяпти. Қисқа ва аниқ: Аллоҳнинг ҳидояти ҳақиқий ҳидоятдир. Бошқа ҳеч қандай ҳидоят бўлиши мумкин эмас. Гап тамом. Фикрни бошқа ёққа бурмаслик керак. Бошқа тарафнинг розилигини топишга ҳаракат қилишга ҳожат йўқ.\n«Агар ўзингга келган илмдан кейин ҳам уларнинг ҳавойи нафсларига эргашсанг, сенга Аллоҳдан (қутқарувчи) дўст ҳам, ёрдамчи ҳам йўқдир».\n20:15 / 16.11.2017 1608\nБақара сураси, 121-оят\n09:55 / 18.11.2017 1748\n2109 14:55 / 21.06.2017\nБақара сураси, 50-оят\nВа ўзингиз назар солиб турганингизда денгизни ёриб, сизни қутқариб, Оли Фиръавнни ғарқ қилганимизни эсланг Бақара 50. Мазкур ҳодиса Маккада нозил бўлган оятларда давоми...\n1496 09:05 / 30.08.2017\nБақара cураси, 214-оят\nЁки сиздан олдин ўтганларнинг ҳолатлари сизларга ҳам келмай туриб, жаннатга кирамиз деб ўйладингизми Уларни йўқчилик ва қийинчиликлар тутган ва ларзага давоми...\n1662 15:05 / 21.02.2018\n2972 08:50 / 23.12.2017


Туркиянинг Ван шаҳридаги портлашда яраланганлар сони 48 тага етди\nТуркиянинг Ван шаҳридаги портлашда яраланганлар сони 48 тага етди. Иккита жабрланганлар критик ҳолатда бўлиб турибди. Аввал 11 та яраланганлар тўғрисида хабар берилган эди. Портлаш душанба куни эрталаб содир бўлган.\nОАВ хабар қилишича, портловчи модда билан тўлдирилган автомобиль губернатор ҳамда ҳукмрон бўлган адолат ва тараққиёт Партиясининг ҳудудий бўлими офисларидан узоқ бўлмаган жойда портлатилган. Портлаш жойига яқин ерда полиция участкаси бўлган. Ярадорлар орасида иккита полиция зобити бор.\nБу ҳуруж орқасида ким тургани ҳозирча маълум эмас. Бир кун олдин Туркия ҳукумати асосан қурдлар яшайдиган 28 та ҳудуднинг раҳбарларини ўз лавозимларидан озод этган. Бунга амалдорлар билан Қурдистон ишчи партияси (ҚИП) орасидаги алоқаларнинг мавжудлиги борасидаги шубҳалар сабаб бўлди. Бу Ишчи партияни Анқара ва Ғарбдаги баъзи мамлакатлар террористик гуруҳ деб ҳисоблайди.\nТуркия ҳукуматининг кадрлар борасидаги бу қарори қурд аҳолиси ўртасида норозилик туғдирди.\nСўнгги ойларда Туркия жануби-шарқида мунтазам равишда портлашлар содир этилмоқда. Мамлакат улар учун масъулиятни ҚИП га юкламоқда.


Бразилиялик ҳужумчи Хитой терма жамоасида ўйнайди\n26.05.2019 05:01 0 1423\n«Шанхай СИПГ» клуби ҳужумчиси Элкесон Хитой терма жамоасига чақирилди. Бу ҳақда «Футболиум» канали томонидан хабар тарқатилган.\nАсли келиб чиқиши бразилиялик бўлган ҳужумчи Хитойда 5 йил давомида фаолият олиб борди ва ФИФА қоидаларига кўра ушбу мамлакат терма жамоасида ўйнаш ҳуқуқини қўлга киритди. Хитой терма жамоаси шу тариқа ЖЧ-2022 саралаши олдидан таркибни кучайтиришга муваффақ бўлди.\nЭслатиб ўтамиз, ЖЧ-2022 саралаши баҳслари жорий йилнинг сентябр ойида бошланиши кутилмоқда.\nСпорт 24/05, 17:58\nЎзи келар. Липпи истеъфодан сўнг 4 ой ўтиб яна Хитой термасига қайтди


20:09 / 25.08.2020\nЎзбекистонда фермер хўжаликлари ерга эгалик қилишига оид кўплаб низолар кузатилмоқда. Kun.uz’нинг «Эркин суҳбат» кўрсатуви меҳмон Чорихон Қодиров ушбу масала юзасидан батафсил маълумот бериб, низоларни келтириб чиқарувчи омиллар ва амалиётда учраётган ҳолатларни таништирди.\nЎзбекистон фермер, деҳқон ва томорқа ер эгалари кенгашининг ҳуқуқшуноси Чорихон Қодиров фермерларнинг ҳуқуқий саводхонлиги паст эканлиги айрим туман ҳокимлари, ер ресурслари ва кадастр туман бўлимлари мутасаддиларига қўл келаётганини маълум қилди. Kun.uz билан суҳбатда Қодиров ер ажратиш ва уни олиб қўйиш масаласи амалиётда қандай учрашини маълум қилди.\n— Фермерларга ер ажратиш қонунга мувофиқ қандай тартибга солинади?\n— Дастлаб, тендер танлови ўтказилади. Танлов асосида ғолиб, деб топилган талабгорга туман ҳокими қарори билан ер берилади. Шундан сўнг, уч кун ичида ҳукуматнинг тегишли қарорига мувофиқ, туман ҳокимининг ер ажратиш тўғрисидаги қарори Ер бериш ва уни реализация қилиш вилоят комиссиясига юборилади. Ушбу комиссиянинг раиси вилоят ҳокими, котиби эса Ер ресурслари ва кадастр бошқармаси бошлиғи ҳисобланади. Ушбу қарори қайтиб келгандан беш кун мобайнида ер ижара шартномаси туман ер ресурслари ва кадастр бўлими томонидан расмийлаштирилиши керак. Шартнома туман ҳокими ва фермер ўртасида имзоланади. Шундан сўнг, фермерда ерга нисбатан эгалик ҳуқуқи пайдо бўлади.\nЎзбекистон фермер, деҳқон ва томорқа ер эгалари кенгашининг ҳуқуқшуноси Чорихон Қодиров\n— Сиз таъкидлаганингиздек, у тендерда қатнашиб, туман ҳокимининг қарори чиқарилгандан сўнг, бу ишлар бажарилади. Ушбу тартиб амалда самарали ишлаяптими?\n— Буни мен ҳужжатларда кўрсатилган қонуний амалиётини билдирдим. Амалда қандай бўляпти? Республика бўйича салкам 50 фоиз фермер хўжаликлари раҳбарларининг қўлида ер ижара шартномаси мавжуд эмас. Мен юқорида айтиб ўтган талабларга риоя этилмаган. «Фермер хўжалиги тўғрисида»ги қонуннинг 11 моддасида фермер хўжаликлари юритиш учун ер участкалари бериш тартиби белгилаб қўйилган. Унга мувофиқ, ер участкасини ижарага бериш бўйича ҳужжатларни расмийлаштириш ер тузиш хизмати органлари томонидан Ўзбекистон Республикаси Давлат бюджети, шунингдек қонун ҳужжатларида тақиқланмаган бошқа молиялаштириш манбалари ҳисобидан амалга оширилиши керак. Нега амалда салкам 50 фоиз фермернинг ер ижара шартномаси йўқ? Негаки, ер ресурслар ва кадастр бўлими ходимлари зиммасига юклатилган вазифаларни тўлақонли бажармагани оқибатида бу ҳолат келиб чиққан.\nТасаввур қилинг, фермер хўжалигининг ери билан боғлиқ масалани ҳал этишида туман ҳокими исталган пайтда ноқонуний қарорини чиқариб, турли хил важлар билан ерни олиб қўйишга эришяпти. Фермер ҳуқуқларини ҳимоя қилиш учун маъмурий судларга мурожаат этганда, судлар томонидан унинг ерга эгалик қилиш ҳуқуқи мавжуд бўлмагани учун даъвосини рад этиши авжига чиқиб кетган. Бу эса қонунбузар ҳокимлар, қонунбузар кадастр бўлимлари ходимларига қўл келади. Ер кодексининг қатор моддаларига риоя этилмаган ҳолда ерлар захирага олинган тақдирда ҳам, судлар ерга эгалик ҳуқуқи мавжуд бўлмаган фермернинг даъвосини рад этади.\n— Фермернинг ер ижара шартномаси бўлмаслиги табиийми? Туман ҳокимлари бунга қандай муносабатда бўляпти?\n— Туман ҳокимлари белгиланган қонун тартибларига риоя этиши керак. Уларнинг энг катта хатоси — ер беришдаги қарори вилоят комиссиясига юборилмайди. Мана шу босқичда тартиб бузилади. Бундан кейин, кадастр бўлими ҳам уни расмийлаштирмайди, ер ижара шартномасини ўрнатилган тартибда қайд этмайди. Фермер буни билмайди, чунки ҳуқуқий саводи юқори эмас. Буни туман ҳокимлиги ер бериш ва уни реализация қилиш комиссияси котиби — туман ер ресурслари ва кадастр бўлими бошлиғи яхши билади. Фақат туман ҳокимининг қарори билан ердан фойдаланиш ҳуқуқи пайдо бўлмайди. Лекин фермер далага чиқиб, ишлайди. Туман ИИБдан рухсат олади, солиқдан рўйхатдан ўтиб, тўловларни қилаверади, банклардан кредитлар олаверади. Туман ҳокимлиги билан шартнома тузиб, режани бажаради. Аммо барибир ерга нисбатан эгалик ҳуқуқини берувчи ижара шартномаси мавжуд бўлмайди. Биринчи босқичда фермернинг ҳуқуқларини ҳоким поймол қилдими, ўша ҳокимнинг қарорини суд ҳам қўллаб-қувватлайди.\nСуҳбат давомида фермерларнинг ҳақ-ҳуқуқлари, ер ажратиш тизимини ислоҳ этиш учун таклифлар ва қишлоқ хўжалиги соҳасида кутилаётган бошқа муаммолар ҳақида гап кетди. Интервьюни Youtube орқали тўлиқ томоша қилишингиз мумкин.\nТасвирчи ва монтаж устаси Отахон Юсупов\n22:57 / 13.11.2020\n13:03 / 04.11.2020\nКадастр агентлигининг Тошкент вилояти бошқармаси бошлиғи тайинланди


Сенатнинг иккинчи ялпи мажлиси қандай ўтмоқда?(фоторепортаж)\nХабар берганимиздек, айни пайтда Тошкент шаҳрида Ўзбекистон Республикаси Олий Мажлиси Сенатининг иккинчи ялпи мажлиси бўлиб ўтмоқда.\nБугун давр шиддат билан илгарилаб бормоқда. Барча соҳалар жадал ривожланиб, инсоният учун кўплаб қулайликлар яратилмоқда. Айниқса, глобал интернет тармоғи одамларнинг узоғини яқин қилишга хизмат қилаётгани эътиборга молик ҳолат сифатида баҳоланаётир. Аммо, танганинг икки томони бўлгани каби, интернет тармоғи орқали бугун...\n21–Халқаро «Қурилиш – UzBuild 2020» кўргазмасидан фотолавҳа\nТошкент шаҳридаги «Ўзэкспомарказ» МКМда 21–Ўзбекистон Халқаро «Қурилиш – UzBuild 2020» кўргазмаси бўлиб ўтмоқда\nЖурналистиканинг илк сабоғини ёшлар қаерда олишлари мумкин?!.\nУшбу саволни ҳеч ўйлаб кўрганмисиз? Ўзбекистон Ёшлар иттифоқи Навоий вилояти Кенгаши фаоллари эса бу ҳақда бош қотириб, унинг ечими йўлида дастлабки қадамни ҳам ташлашди.\nЎзбекистон Республикаси Энергетика вазирлиги Самарқанд ва Жиззах вилоятларида иккита фотоэлектр (қуёш) станциялари (ФЭС) қуриш мақсадида инвесторлар ўртасида танлов эълон қилди.\nУнга кўра, журналист суд процесси билан ҳамоҳанг тарзда ёзма қайдларни амалга оширишга улгурмаслиги оқибатида маълумотларни тўлиқ ёзиб олмай нотўғри хабар тарқатиб қўйиши мумкин\nShowing 141-158 of 4,924 items.


Nov 26, 05:29\nТанловнинг мақсади Ўзбекистон минтақавий халқаро аэропортларига энг яхши ном топиш жараёнига кенг жамоатчиликни жалб қилишга йўналтирилган. Тошкент шаҳар И.Каримов номли ҳамда Андижон шаҳар Заҳириддин Мухаммад Бобур номли аэропортлар бундан мустаснодир.\n· Танлов тартиби ва шартлари билан қуйидаги сайтлар орқали танишиш мумкин: https://uzbektourism.uz, https://mintrans.uz, https://uzbairports.uz;\n· Номнинг ноёб версиясини ўйлаб топиш ва унинг аҳамиятига изоҳ бериш;\n· Ҳар бир ном лойиҳасини (ўзбек, рус ва инглиз тилларида) ғоя тавсифи билан tanlov@uzbektourism.uz электрон манзилга юбориш;\n· Танлов эълон қилинган кундан икки ой ўтгач, вазирликлар, идоралар ва жамоатчилик вакиллари ва таниқли тарихчилардан иборат Комиссия келиб тушган таклифлар орасидан ҳар бир аэропорт учун 5 тадан лойиҳа танлаб олади. Ушбу лойиҳалар икки ой муддатга онлайн овоз бериш учун https://uzbektourism.uz вэб-сайтига жойлаштирилади.\n· номнинг ўзига хослилиги ва жозибадорлиги;\n· номнинг аэропорт жойлашган ҳудудлар салоҳияти (тарихий, маданий, табиий ва бошқалар) билан уйғунашуви;\n· муаллифнинг этика ва тил маданиятига риоя қилиши (ҳақоратловчи ёки шаънга тегувчи сўзлар бўлмаслиги ҳамда ушбу ном салбий таассурот уйғотмаслиги лозим).\n· универсаллик ва ихчамлик.


Камбэк қилишни ўрганган ПСЖ, ярим финалдаги дебютант, рок н-роллга қиёсланган "Барселона" - "Бавария" ўйини ва халқаро мусобақаларга "тиши ўтмаётган" Гвардиола - ЕЧЛ чорак финал ўйинлари ҳақида\n16 август, 2020, 18:34\nТеглар:ЕЧЛ | ПСЖ | Барселона | Бавария | Лион\nГермания ва Франция тўқнашуви\n12-15 август кунлари Лиссабонда мусобақанинг 1/4 финал баҳслари бўлиб ўтди. Битта ўйиндан иборат беллашувларда кутилмаган натижалар қайд этилди. Қуйида ушбу учрашувларга тўхталамиз.\nПСЖ ҳам камбэк қила олади\n“Аталанта” – ПСЖ учрашувида италияликлар ёмон ўйин намойиш этишмади. Марио Пашалич 27-дақиқада ҳисобни очди. Унинг голи 89-дақиқагача жамоасига ғалаба келтираётганди. Бироқ парижликлар охирги дақиқа ва қўшимча вақтларда икки бор дарвозани ишғол этишди ва ярим финалга йўл олишди.\nПСЖ ушбу мусобақада бир неча йиллардан бери камбэклар қурбони бўлаётганди. Мана энди жамоа тажриба тўплади ва ўзи ҳам ирода намойиш этишни бошлади.\nПариж клуби сўнгги бор 1994/95 йилги мавсумда ярим финалга чиққан ва ўшанда “Милан”га (0:1, 0:2) имкониятни бой берганди. Шу тариқа, ПСЖ 25 йил деганда яна ярим финалда ўйнайдиган бўлди. Қайд этиш жоиз, 12 августда ПСЖ клубининг ташкил этилганига 50 йил тўлди.\nПарижликлар ЕЧЛ доирасида кетма-кет 33 ўйиндан бери гол уриб келмоқда. Клуб охирги марта 2016 йил апрелида “Манчестер Сити”га қарши чорак финалнинг жавоб ўйинида (0:1) дарвозани ишғол этолмаганди.\nМусобақа рекорди эса “Реал”га тегишли. Мадрид клуби 2011 йил майидан 2014 йил апрелига қадар кетма-кет 34 учрашувда гол урган.\nИталия клублари Чемпионлар Лигаси бош совринини кетма-кет 10 йилдан бери қўлга кирита олмаяпти. Сўнгги бор А Cерия жамоаларидан “Интер” 2009/10 йилги мавсумда ЕЧЛда ғолиб бўлганди. Бундан узунроқ cерия эса 16 йилни ташкил этади. 1968/69 йилги мавсум “Милан” бош совринга эга чиққан. Орадан 16 йил ўтиб, 1984/85 йилги мавсумда эса “Ювентус” мусобақа ғолибига айланган.\nДебютант ярим финалда\n«Лейпциг» Испаниянинг «Атлетико» жамоасини мусобақадан чиқариб юборди. Аввалига немис клуби 50-дақиқада Дани Ольмонинг голи эвазига ҳисобни очганди. 71-дақиқада Жоао Фелиш пенальтидан ҳисобни тенглаштирди. 88-дақиқада эса Тайлор Адамснинг голи «Лейпциг»га ғалаба келтирди.\nМусобақанинг амалдаги ғолиби «Ливерпуль»ни олдинги босқичда ортда қолдир «Атлетико» чорак финалда тўхтади. “Матрасчилар” қаторасига 3 мавсумдан буён ярим финалга чиқа олмаяпти. 2018/19 йилги мавсумда Диего Симеоне шогирдларини 1/8 финалда "Ювентус” (2:0, 0:3) доғда қолдириб кетган бўлса, 2017/18 йилги мавсумда эса улар ҳатто гуруҳдан ҳам чиқа олмаган эди. Ла Лига клублари 13 йилда илк бор ярим финалда иштирок этмайдиган бўлди.\n“Лейпциг” ўз тарихида илк бор ЕЧЛ ярим финали йўлланмасига эга чиқди. Клубга 2009 йилда асос солинган. Жамоа фақат 2019/20 йилги мавсумга келиб ЕЧЛда дебют қилди.\nЖамоа гуруҳ босқичида “Зенит”, “Лион” ва “Бенфика” билан кураш олиб борди. Плей-оффга гуруҳ босқичида 1-ўринни қўлга киритган ҳолда чиқди. 1/8 финалда эса Жозе Моуриньо қўл остидаги “Тоттенхэм”ни (3:0, 1:0) таслим қилди.\nНемис клуби бош мураббийи Юлиан Нагельсманн ярим финал йўлланмасини қўлга киритган энг ёш мураббийга айланди.\n“Барселона” – “Бавария” учрашуви рок н-роллга қиёсланмоқда. Авваллари каталонияликлар рақибларини шундай мағлуб этарди. Ҳозир эса жамоанинг ўзи шу аҳволга тушиб қолди. “Барселона”да инқироз даври. Бундан мюнхенликлар фойдаланишди.\n«Барселона»ни 8:2 ҳисобида енгган «Бавария» яримфиналга чиқди. Биринчи бўлим тўлиқ «Бавария»нинг устунлиги остида ўтди. Дастлабки 31 дақиқанинг ўзида немислар тўртта гол уришди. Томас Мюллер дубль қайд этган бўлса, Иван Перишич ва Серж Гнабри дарвозани бир мартадан ишғол этишди. 7-дақиқада эса Давид Алаба ўз дарвозасига гол уриб қўйди. Иккинчи бўлим аввалига Суарес ҳисобни қисқартирганди, аммо Киммих 63-дақиқада Дэвиснинг рейдидан сўнг ҳисобни яна йирик кўринишга келтирди – 2:5.\nКейин фақат «Бавария» гол урди. Коутиньо дубл қайд этган бўлса, Левандовский ҳам ўз номини таблога ёздириб қўйди.\nМазкур баҳс мусобақа тарихидаги энг сермаҳсул ўйинлар рейтингида учинчи ўриндан жой олди.\nУчрашувдан кейин Франциянинг нуфузли L’Equipe нашри футболчи ва мураббийларни ўз рейтинг баллари билан баҳолади. Каталонияликларнинг ўртача натижаси 2,7 баллни ташкил этган. Луис Суарес (4) энг яхши, Тер Штеген, Хорди Альба, Клеман Ленгле ва Лионель Месси эса 3 баллдан баҳоланди. Жамоа бош мураббийи Кике Сетьенга эса атиги бир балл қўйилди. Аввалроқ, нашр ҳеч қайси мутахассисга бунчалик паст балл бермаганди.\n1/8 финалда «Ювентус»ни турнирдан чиқариб юборган «Лион» чорак финалда Гвардиоланинг «Манчестер Сити»сини мағлуб этди. Корне ва Дембеленинг (2 та) голлари французларни кейинги босқичга олиб чиқди. «Шаҳарликлар»нинг ягона жавоб тўпини Де Брюйне киритди.\nФранцуз клуби ярим финалга чиқди ва 10 йил ўтиб, еврокубоклардаги энг яхши натижасини такрорлади. «Лион» 2010 йили ҳам 1/2 финалгача етиб келган ва «Бавария»га (0:1, 0:3) мағлуб бўлган. Эътиборлиси, ярим финалда «шерлар»ни бу сафар ҳам Мюнхен клуби кутиб турибди.\nШунингдек, «Лион» 1964 йили Кубок эгалари кубогида, 2017 йили Европа Лигасида ҳам ярим финалгача етиб келган.\nЕЧЛ. 1/4 финал\nГоллар: Марио Пашалич 27 – Маркиньос 90, Эрик Шупо-Мотинг 90+3\nГоллар: Дани Ольмо 51, Тайлер Адамс 88 – Жоау Феликс пенальти 71\nГоллар: Давид Алаба автогол 7, Луис Суарес 57 – Томас Мюллер 4, 31, Иван Перишич 22, Серж Гнабри 28, Йозуа Киммих 63, Роберт Левандовски 82, Филиппе Коутиньо 85, 89\nМанчестер Сити - Лион 1:3\nГоллар: Кевин де Брюйне 69 – Максвель Корне 24, Мусса Дембеле 79, 87\nШу тариқа, турнирнинг биринчи ярим финалида ПСЖ 18 август куни «Лейпциг»га қарши, иккинчи ярим финалда «Лион» 19 август куни «Бавария» билан тўқнаш келади. Финал учрашуви 23 август куни “Эштадиу ду Бенфика”да ўтказилади.\nДракслер яна Германияга қайтиши мумкин\nФото Омар Моманидан янги карикатура: Ким кучлироқ?


Шавкат Мирзиёев Халқаро математика мактабини бориб кўрди\nПрезидент Шавкат Мирзиёев Қоракўл туманидаги Халқаро математика мактаби фаолияти билан танишди.\nБу муассаса 2009 йилда ихтисослаштирилган умумтаълим мактаби шаклида ташкил этилган. У яқин-яқингача замонавий шароитга эга эмас эди. Аммо бу ерда йўлга қўйилган ўзига хос таълим услуби оддий қишлоқ мактабини мамлакат даражасидаги машҳур таълим даргоҳига айлантирди. Сўнгги уч йилда мактаб битирувчиларининг барчаси олий ўқув юртларига ўқишга кирди, халқаро олимпиадалардан энг кўп медаль олиб келмоқда. Мамлакатимизнинг барча ҳудудларидан ўқувчилар келиб ўқимоқда.\nУшбу таълим маскани Вазирлар Маҳкамасининг 2019 йил 9 августдаги қарори билан Халқаро математика мактаби сифатида қайта ташкил этилди. Собиқ касб-ҳунар коллежи биноси капитал таъмирланиб, мактаб ихтиёрига берилди. Бу ерда барча шароитлар яратилган. 64 та хона, спорт заллари, кутубхона замонавий жиҳозланган. Ўқувчилар учун ётоқхона қурилган.\nМактабга ўқувчилар иқтисодиёт, техника ва табиий фанлар бўйича Давлат тест маркази тестлари асосида 7-синфдан қабул қилинади. Ҳозир бу ерда 470 нафар ўғил-қиз ўқимоқда. Уларга 60 нафардан зиёд малакали ўқитувчилар сабоқ бераётир.\nДавлатимиз раҳбари мактаб жамоаси билан суҳбатлашди.\n– Ҳамма соҳаларда катта ислоҳотларни бошладик. Хориждан энг замонавий технологияларни олиб келяпмиз. Улардан фойдаланиш учун илм, салоҳиятли кадрлар керак. Сизлар қанчалик билимли бўлсангиз, бошлаган ишларимиз самарали бўлади, давлатимиз шунча ривожланади. Таълим ва муаллимларга доимий эътибор қаратамиз, - деди Шавкат Мирзиёев.\nШу ерда халқаро математика мактабининг тажрибасини оммалаштириш, IT мутахассислар тайёрлашга доир лойиҳалар тақдимот қилинди.


18.04.2018 Муаллиф Матлуба ТОЖАЛИЕВА\nФарғона олимпия захиралари коллежидан старт олган 2002-2003 йилларда туғилган ўсмирлар ўртасида велоспорт бўйича Ўзбекистон чемпионати ниҳоясига етди.\nУнда республикамизнинг барча вилоятларидан 17 та жамоада 80 нафар велоспортчи қатнашди.\nВелопойга 15 километрли масофадан бошланди. Маррага республика олимпия захиралари коллежи ўқувчиси Фазлиддин Озодбеков, Тошкент олимпия захиралари коллежи ўқувчиси Дмитрий Сирко, Чирчиқ олимпия захиралари коллежи ўқувчиси Арслон Ғоффоров, Фарғона олимпия захиралари коллежи ўқувчиси Дмитрий Бочаров етиб келдилар.\n59-73 километрли велопойга мусобақалари Қўчкорчи-Арсиф-Сўфон йўлида давом этди. Муросасиз ўтган пойгада Д.Сирко, Ф.Озодбеков ва хоразмлик Б. Раҳимбоевлар фахрли ўринларни забт этишди.\nФарғона шаҳридаги “Истиқлол” ўйингоҳи ҳудудида 45 километрли масофада велопойга ўз ниҳоясига етказилди. Республика ва Чирчиқ олимпия захиралари коллежи ўқувчилари Камрон Мирзараҳимов, Сергей Гореликов ва республика болалар ўсмирлар спорт мактаби тарбияланувчиси Эдем Эминовлар фахрли ўринларни эгаллашди.\nБеллашув якунига кўра, очколар бўйича Д.Сирко олтин, Ф.Озодбеков кумуш, Беҳзод Раҳимбоевлар бронза медаль билан Ўзбекистон чемпиони деган шарафли номга сазовор бўлишди.\nҒолиб ва совриндорларга ташкилотчиларнинг турли даражадаги диплом ва қимматбаҳо совғалар топширилди.\n« Ҳар бир оила меҳр ва эътиборда


Путин ва Байден нима ҳақида суҳбатлашишди\nХавфсизлик кафолатлари ва санкциялар: Путин ва Байден нима ҳақида суҳбатлашишди\n30 декабрь куни тунда Россия президенти Владимир Путин ва Америка президенти Жо Байденнинг телефон орқали суҳбати бўлиб ўтди. Икки давлат раҳбарларининг суҳбати 50 дақиқа давом этди.\nТОШКЕНТ, 31 дек — Sputnik. 30 декабрь куни тунда Россия президенти Владимир Путин ва Америка президенти Жо Байденнинг телефон орқали суҳбати бўлиб ўтди. Икки давлат раҳбарларининг суҳбати 50 дақиқа давом этди.Россия президенти ёрдамчиси Юрий Ушаков давлат етакчиларининг телефон суҳбатини аниқ ва мазмунли деб атади.Унинг сўзларига кўра, суҳбат йўналиши “етарлича конструктив бўлган”. Ушаков Путин ва Байден телефон суҳбати давомида икки томонлама муносабатларнинг барча асосий мавзуларига тўхталишганини таъкидлади. Мулоқот моҳиятли бўлган.Россия президенти ёрдамчини Америка томони Москва томонидан топширилган хавфсизлик кафолатлари тўғрисидаги ҳужжатларда баён қилинган Россия позициясини тушуниш хоҳишини намоён қилган.У Путин ва Байден суҳбатга яхши тайёргарлик кўришгани ва Янги йилдан кейин мулоқотни давом эттиришга келишиб олишганини қўшимча қилди.Путин америкалик ҳамкасби билан суҳбат чоғида икки томонлама мулоқотни давом эттириш муҳимлигини билдирган.АҚШни уялиш кутмоқда: Россиядан узр сўрашга тўғри келади“Президент Байден АҚШ уч трек бўйича (хавфсизлик кафолатлари тўғрисидаги масала бўйича)” музокаралар жараёнида ўз иттифоқчилари билан яқиндан маслаҳатлашишини айтди. Биз, албатта, буни тушунимизни айтдик, бироқ Москва ва Вашингтон очиқ икки томонлама мулоқотни давом эттириши муҳим”, - деди Ушаков.Унинг сўзларига кўра, Байден шундоқ ҳам Россия билан муносабатларда ўз чизиғини йўлга қўймоқчилигини тасдиқлаган.Кремль матбуот хизматининг ёзишича, Америка етакчиси Европа ва дунёдаги барқарорликни таъминлашда АҚШ ва Россиянинг алоҳида масъулиятини қайд этган.Суҳбатда хавфсизлик масалалари бўйича икки томонлама ҳозирлик билдирилган ва бундай музокаралар бошланиши муддати мувофиқлаштирилган.“Жо Байден умуман Европа ва дунёдаги хавфсизликни таъминлашда Россия ва АҚШнинг алоҳида масъулиятини таъкидлади. Шунингдек, Вашингтоннинг Украина ҳудудида ҳужумкор зарба қуролларини жойлаштириш нияти йўқлигини билдирди”, - дейилган хабарда.Шу билан бирга АҚШ президенти Путин билан суҳбатда эҳтимолий “кенг кўламли” санкцияларни тилга олиб ўтган.Россия раҳбари бунга жавобан бу муносабатларни тўлиқ бузилишига олиб келиши мумкин бўлган энг катта хато бўлишидан огоҳлантирди, деди дипломат.Россия ТИВ НАТО билан хавфсизлик бўйича музокараларнинг асосий масалаларини маълум қилдиРоссия етакчиси чекловлар “энг жиддий оқибатларга” олиб келиши ва Москва бундай бўлмаслигига умид қилишини қўшимча қилган.“Президентимиз биз бундай вазиятда, агар Америка чегаралари яқинида ҳужумкор қуроллар жойлаштирилганда, АҚШ ўзини қандай тутган бўлиши мумкинлиги каби, шундай етарлича ўзимизни мураккаб тутишимизни алоҳида таъкидлади”, - деди Ушаков.У Путин бу асосий фикрни Америка президентига ҳар қандай йўл билан етказишга уринганини айтди.Ўз навбатида АҚШ президенти маъмурияти вакили Байден ва Путин суҳбати жиддий ва моҳиятли бўлганини билдирди. Алоқа январь бошида кутилаётган дипломатик музокаралар муносабати билан ўз вақтида бўлиб ўтган.\nвладимир путин, жо байден\nРоссия ва Америка презедентларининг Янги йил олдидан бўлиб ўтган телефон суҳбати 50 дақиқа давом этди.\nТОШКЕНТ, 31 дек — Sputnik. 30 декабрь куни тунда Россия президенти Владимир Путин ва Америка президенти Жо Байденнинг телефон орқали суҳбати бўлиб ўтди. Икки давлат раҳбарларининг суҳбати 50 дақиқа давом этди.\nРоссия президенти ёрдамчиси Юрий Ушаков давлат етакчиларининг телефон суҳбатини аниқ ва мазмунли деб атади.\n“Бизнинг умуман олганда бугун бўлиб ўтган музокаралардан кўнглимиз тўлди, чунки улар очиқ, мазмунли, аниқ хусусиятга эга бўлди”, - деди у Путин ва Байден суҳбатлари якунига бўйича. Унинг сўзларидан РИА Новости иқтибос келтирган.\nУнинг сўзларига кўра, суҳбат йўналиши “етарлича конструктив бўлган”. Ушаков Путин ва Байден телефон суҳбати давомида икки томонлама муносабатларнинг барча асосий мавзуларига тўхталишганини таъкидлади. Мулоқот моҳиятли бўлган.\nРоссия президенти ёрдамчини Америка томони Москва томонидан топширилган хавфсизлик кафолатлари тўғрисидаги ҳужжатларда баён қилинган Россия позициясини тушуниш хоҳишини намоён қилган.\nУ Путин ва Байден суҳбатга яхши тайёргарлик кўришгани ва Янги йилдан кейин мулоқотни давом эттиришга келишиб олишганини қўшимча қилди.\nПутин америкалик ҳамкасби билан суҳбат чоғида икки томонлама мулоқотни давом эттириш муҳимлигини билдирган.\nАҚШни уялиш кутмоқда: Россиядан узр сўрашга тўғри келади\n“Президент Байден АҚШ уч трек бўйича (хавфсизлик кафолатлари тўғрисидаги масала бўйича)” музокаралар жараёнида ўз иттифоқчилари билан яқиндан маслаҳатлашишини айтди. Биз, албатта, буни тушунимизни айтдик, бироқ Москва ва Вашингтон очиқ икки томонлама мулоқотни давом эттириши муҳим”, - деди Ушаков.\nУнинг сўзларига кўра, Байден шундоқ ҳам Россия билан муносабатларда ўз чизиғини йўлга қўймоқчилигини тасдиқлаган.\nКремль матбуот хизматининг ёзишича, Америка етакчиси Европа ва дунёдаги барқарорликни таъминлашда АҚШ ва Россиянинг алоҳида масъулиятини қайд этган.\nСуҳбатда хавфсизлик масалалари бўйича икки томонлама ҳозирлик билдирилган ва бундай музокаралар бошланиши муддати мувофиқлаштирилган.\n“Жо Байден умуман Европа ва дунёдаги хавфсизликни таъминлашда Россия ва АҚШнинг алоҳида масъулиятини таъкидлади. Шунингдек, Вашингтоннинг Украина ҳудудида ҳужумкор зарба қуролларини жойлаштириш нияти йўқлигини билдирди”, - дейилган хабарда.\nШу билан бирга АҚШ президенти Путин билан суҳбатда эҳтимолий “кенг кўламли” санкцияларни тилга олиб ўтган.\nРоссия раҳбари бунга жавобан бу муносабатларни тўлиқ бузилишига олиб келиши мумкин бўлган энг катта хато бўлишидан огоҳлантирди, деди дипломат.\nРоссия етакчиси чекловлар “энг жиддий оқибатларга” олиб келиши ва Москва бундай бўлмаслигига умид қилишини қўшимча қилган.\n“Президентимиз биз бундай вазиятда, агар Америка чегаралари яқинида ҳужумкор қуроллар жойлаштирилганда, АҚШ ўзини қандай тутган бўлиши мумкинлиги каби, шундай етарлича ўзимизни мураккаб тутишимизни алоҳида таъкидлади”, - деди Ушаков.\nУ Путин бу асосий фикрни Америка президентига ҳар қандай йўл билан етказишга уринганини айтди.\nЎз навбатида АҚШ президенти маъмурияти вакили Байден ва Путин суҳбати жиддий ва моҳиятли бўлганини билдирди. Алоқа январь бошида кутилаётган дипломатик музокаралар муносабати билан ўз вақтида бўлиб ўтган.


Ажинлар ва тери қаришига қарши курашувчи ёғлар » Ўзбекистон янгиликлари – Zamin.uz\nАжинлар ва тери қаришига қарши курашувчи ёғлар\nАжинлар ва тери қаришига қарши курашда барча воситалар ҳам бирдек яхши, фақат уларнинг хавфсиз эканлиги муҳим шарт ҳисобланади. Шунинг учун сизга табиий ва синовдан ўтган воситаларни танлашни тавсия этамиз. Масалан, табиий ёғлар.\nМаврак (шалфей) ёғи\nБу тери гўзаллиги ва соғломлигини сақлаш учун энг яхши воситадир. У мимика билан боғлиқ нозик ажинлардан қутулиш учун тавсия этилади. Маврак ёғи намлантирувчи крем билан бирга қўлланганда яхшироқ самара беради. Бу ёғ антисептик ва антибактериал хусусиятларга эга бўлиб, теридаги тешикчаларни кичрайтиради.\nҚуруқ ва пўст ташлаётган терини ажойиб тарзда юмшатади. Юздаги мимика билан боғлиқ, айниқса кўз бурчакларидаги ажинларни ҳайратланарли даражада текислайди. Сандал ёғи терига силлиқ кўриниш бериб, унинг эластиклигини оширади. Бундан ташқари, у ёғ безларининг ишлашини нормаллаштиради.\nУзум данаги ёғи\nТаркибида тери қаришини секинлаштирувчи Э витамини кўп миқдорда мавжуд. Бу ёғ терининг шикастланган юзасини қайта тиклаш, яллиғланишнинг олдини олиш ва антисептик хусусиятларга эга.\nАнтибактериал ва замбуруғнинг олдини олувчи жиҳатларга эга. Шунингдек, терини таранглаштириб, ажинларнинг йўқолишига хизмат қилади. Бу ёғдан фойдаланиш тери ҳолатининг яхшиланиб, келгусида шикастланиши олдини олади.\nЁронгул (геран) ёғи\nТерининг ҳар қандай тури учун мос келади. У қон айланишини яхшилайди, тери эластиклигини ошириб, унда намликни сақлаб туришга ёрдам беради. Ёронгул ёғини намлантирувчи кремга ҳам қўшиш мумкин.\nЮқорида санаб ўтилган барча ёғлар тери ҳолатини бир неча карра яхшилайди. Фақат уларни қўллашда эҳтиёт бўлишни тавсия этамиз. Эфир ёғлари аллергия чақириши мумкин. Шунингдек, уларни шундайлигича эмас, асос бўлувчи ёғ билан аралаштириб (масалан, узум данаклари ёғи билан) қўллаш керак.\nЁшлик сизни ҳеч қачон тарк этмасин!\nТеглар: тавсия кичрайтиради боғлиқ ҳеч Таркибида даражада\n06:26 Гўзаллик учун кокос ёғи фойдалари\n02:56 Ёш кўриниш учун терини парваришлаш қоидалари


Asosiy \_ Yangiliklar \_ ИККИ АВЛОД УЧРАШУВИ\nИККИ АВЛОД УЧРАШУВИ 24.04.2015 12:58\nИстиқлол йилларида мамлакатимизда Иккинчи жаҳон урушида ўз жонини қурбон қилган юртдошларимиз хотирасини абадийлаштиришга доир кенг кўламли чора-тадбирлар амалга оширилди. Бу уларнинг мардлиги ва жасорати эътирофи бўлиб, биз, авлодларни ушбу уруш фожиасидан сабоқ чиқаришга даъват этади, айни пайтда мамлакатимизда инсон хотираси абадий, қадр-қиммати муқаддас эканини тасдиқлайди. Бугунги дориломон кунларда биз билан бирга умргузаронлик қилаётган фахрийларимиз доимий давлатимиз эътиборида бўлиб келмоқда. Фахрийларга ҳар томонлама юксак ҳурмат ва ғамхўрлик кўрсатилиб, улар моддий ва маънавий қўллаб-қувватланмоқда.\n“Farg’onaazot” акциядорлик жамияти томонидан Хотира ва қадрлаш кунига бағишланган “Инсон – азиз, хотира – муқаддас!” мавзуида икки авлод учрашуви ўтказилди. Қиргули электротехника касб-ҳунар коллежида ташкил этилган тадбирда Иккинчи жаҳон уруши қатнашчилари ва меҳнат фахрийлари таклиф қилиндилар.\nТадбирда В.Котельский, М.Махмудов, Т.Абдураҳмонов каби кўпни кўрган фахрийлар ўз фикрлари билан ўртоқлашдилар. Ёшлар билан фахрийлар ўртасида самимий сухбатлар бўлиб ўтди. Учрашувда кекса авлод вакиллари ўзларининг ҳаёт йўллари, уруш даври қийинчиликлари ҳақида ҳикоя қилиб, тинчлик-осойишталик энг катта бойлик, бахт эканлигини таъкидладилар. Бугунги кунда юртимизда ўсиб келаётган ёш авлоднинг ҳар томонлама баркамол бўлиб вояга етиши, таълим-тарбия олиши учун барча шарт-шароитлар яратилганини қайд этиб, ёшларни бу имкониятлардан унумли фойдаланишга даъват этдилар.\nУчрашувда корхонанинг “Камолот” ЁИҲ бошланғич ташкилоти томонидан фахрийларга гуллар ва эсдалик совғалари топширилди.


Молия вазирлиги аҳоли эътирозини бартараф этишга киришди\nМолия вазирлиги аҳоли эътирозини бартараф этишга...\n23.04.2018 23:10 0 2002\nРеспубликамизнинг барча ҳудудларида бюджет маблағлари ҳисобидан мактабгача таълим муассасалари, умумтаълим мактаблари ва соғлиқни сақлаш муассасалари қурилмоқда, реконструкция қилиниб, капитал таъмирланмоқда.\nАммо, бундай муассасаларнинг қурилишига ёки реконструкция ва капитал таъмирлашга қанчалик зарурат борлиги ёки уларнинг ҳолати етарлича ўрганилмасдан Давлат дастурларига киритилиши аҳолининг кўплаб эътирозларига сабаб бўлаётир.\nУшбу ҳолатларнинг олдини олиш, муассасаларни танлашда шаффофликни таъминлаш мақсадида дастурларни шакллантиришнинг янги тартибини ишлаб чиқиш долзарб вазифадир.\nШуни ҳисобга олган ҳолда Молия вазирлиги сўровнома эълон қилди:\n1-вариант: Таълим ва соғлиқни сақлаш муассасаларини бюджет маблағлари ҳисобидан қуриш ва таъмирлаш ишларини давлат дастурига киритилишининг амалдаги тартибини сақлаб қолиш.\nЯъни, муассасаларни дастурга киритиш бўйича таклифлар, дастлаб таълим ва соғлиқни сақлаш муассасаларининг туман(шаҳар) бўлинмалари томонидан шакллантирилиб вилоят бошқармаларига тақдим этилади. Ушбу дастур вилоят ҳокимликлари даражасида ўрганилиб, тегишлилиги бўйича республика даражасидаги вазирликларга тақдим этилади ва уларнинг хулосаларига асосан якуний дастур шакллантирилади.\n2-вариант: Таълим ва соғлиқни сақлаш муассасаларини дастурга киритиш ушбу муассасаларнинг туман(шаҳар) бўлинмалари, ҳудудий секторлар (туман (шаҳар) ҳокимлари, ички ишлар бўлими бошлиқлари, прокурорлари, давлат солиқ инспекцияси бошлиқлари) раҳбарлари томонидан таклифлар тайёрланади.\nМазкур таклифлар вилоятнинг тегишли бошқармалари ва вилоят миқёсидаги ҳудудий сектор раҳбарлари томонидан кўриб чиқилиб тегишлилиги бўйича республика даражасидаги вазирликларга тақдим этилади ва уларнинг хулосаларига асосан якуний дастур шакллантирилади.\n3-вариант: Сизнинг вариантингиз?\nВариантингизни кўрсатган ҳолда ўз таклиф ва мулоҳазаларингизни қолдиришингиз мумкин. Таклиф ва мулоҳазаларингиз учун олдиндан миннатдормиз, дейилади вазирлик сўровномасида.\nСўров 2018 йилнинг 10 майига қадар ўтказилади.\nВазирлик ушбу сўровнома юзасидан таклиф ва мулоҳазалар қай тартибда ва шаклда юборилиши лозимлигига ойдинлик киритмаган.\nмолия вазирлиги сўровнома\nЖамият 10/05, 06:23\nСўров: 64 фоиз респондент Молия вазирлиги хизматидан қисман қониқади


06 март 2021, Тошкент вақти: 14:12\nҲавасбек Алижонов (ўнгда) Москва марказида ушланди.\nБу хабарни Озодликка етказган унинг рафиқаси Зулҳумор Алижонованинг ишонишича, қора кийимда бўлган бу шахслар Ўзбекистон хавфсизлик хизмати ходимларидир:\nЗулхумор Алижонова:"Эримни МХХчилар олиб кетаяпти!"\n- Уч киши – қора кийимда, кепка кийганлар келиб, Ўзбекистон ҳужжатларини кўрсатишди. “Фрунзенский” метроси, Комсомолский проспект, 31 уйда, “Азбука вкуса” дўкони олдида. Улар “Евросеть” магазинидан “Сизлар телефон ютиб олдинглар!”, деб чақириб олди бизни. Мен “Қўйинг, дадаси. Тузоқ бўлиши мумкин”, десам, “Таваккал”, деди. Ҳозир ушлаб туришибди. Эримни олиб кетишса, бешта бола билан мен нима қиламан?! Ўзбек спецслужбасиданмиз, дейишди. Машина кутаяпти, деди Зулҳумор.\n- Ҳавасбекнинг хотини менга телефон қилиб, айнан ҳозир уни ўғирлаб кетишаётганини айтди. Мен “Гражданское содействие” ташкилотини оёққа турғиздим, адвокат Роза Магомедова жўнатилди, Светлана Ганнушкина хабар топди. Қочқин бундай вазиятда ушланса дод-вой кўтариши лозим, уларга полицияга қўнғироқ қилишни айтдим. Ҳавасбекда яқингача вақтинчалик қочқинлик мақоми бор эди, муҳлати тугаши билан янгисига рад жавоби берилди. Бу рад жавоби устидан шикоят қилганмиз. Шу боис, усиз ҳам Алижоновлар оғир вазиятда – унга ҳеч қандай ҳужжат ҳам берилмаган, деди ҳуқуқ фаоли Елена Буртина.\nОзодлик андижонлик Алижоновлар оиласи билан боғлиқ вазиятни анчадан буён кузатиб келади.


ahlisunnat.com-Қуръони карим-Уйдирма ҳадисни қаеридан билиш мумкин?\nАъмаш: “Эй фиқҳ олимлари! Сизлар табиб, биз ҳадис олимлари эса, дори тайёрловчиларга ўхшаймиз” дерди...\nҲозир бирон ҳадиси шариф эшитганда дарров “Саҳиҳми ўзи?” деб лаб чўчайтадиганлар тобора тез-тез учрайдиган бўлиб қолди. Шундай пайтда улардан "қани бир кутуби ситтани санаб беринг-чи" деб сўрайман. Аксарияти “У нима?” дегандай кўзларини лўқ қилади. Ҳадис китоблари номини айтишга ожиз бечораларнинг, уялмай ҳадиси шарифнинг сиҳҳатини суриштиришига куласанми, куясанми, билмайсан киши.\nСуннати набавийни англатувчи ҳадиси шарифлар санад (ҳужжат) ва матн деган икки қисмдан иборат бўлади. Санад (ҳужжат) - суннатни ривоят қилувчилар исмини иҳтиво қилади. Ҳукмни ташкил этувчи матнда эса, пайғамбаримизнинг қавл ёхуд феъллари баён қилинади. Ҳужжат (санад)да ҳижрий III- асргача бўлган ровийлар (ривоят қилувчи) исми зикр қилинади. Чунки ўша даврдан бошлаб ҳадислар зотан китобларга ёзиб борилган.\nМусулмонлар ҳадисларни кейинги авлодларга нақл қила олиш учун жуда кўп заҳматлар чекди; саёҳатларга чиқди; эшитганларини ёзди; ёд олди. Қуръони каримнинг ҳақлигига, сиҳҳатига ишонган одам ҳадиси шарифлардан ҳам шубҳа қила олмайди. Чунки иккаловини ҳам саҳобалар билан уларнинг шогирдлари бўлмиш олимлар нақл қилганлар.\nҲадис олимларига муҳаддис дейилади. 300 мингдан ортиқ ҳадисни ёддан билган олимни ҳадис имоми деб аташ одатга айланган. Матни бир хил бўлса ҳам ҳужжати-санади турлича бўлган ҳадислар бўлак бир ҳадис саналади. Шу боис Расулуллоҳга нисбат қилинган ҳадисларнинг кўп бўлишига таажжубланмаслик керак. Китобларга ёзиб олинганларидан бошқа ҳадиси шариф қолмаган деб ҳам ўйламаслик лозим. Ким билади, яна қанчалари бизгача етиб келмади.\nМуҳаддис бўла олиш учун ҳадисларни эшитган ҳолича ёд олиш лозим бўлиб, унинг маъно, мақсад ва таъвилларини билмоқ ҳамда фиқҳий ҳукмларнинг далилларини тушунмоқ шарт эмас. Шу сабабли бир ҳадиснинг сиҳҳатида, яъни саҳиҳлигида муҳаддис билан фақиҳ ихтилоф қилса, шаксиз фақиҳнинг сўзи қабул қилинади.\nМашҳур муҳаддис Аъмаш, имоми Аъзам Абу Ҳанифадан бир фиқҳ масаласи ҳақида сўрайди. Имоми Аъзам кенгроқ жавоб берганида Аъмаш далилини сўрайди. Имоми Аъзам бир ҳадиси шариф ўқиб, ҳукмнинг ушбу ҳадисга асосланишини ва ҳатто бу ҳадисни Аъмашнинг ўзидан эшитганини ҳам айтиб ўтади. Бунга ҳайрон қолган Аъмаш: “Эй фиқҳ олимлари! Сизлар худди мутаҳассис табиб, биз ҳадис олимлари эса, дори тайёрловчиларга ўхшаймиз. Ҳадислар ва ровийларини биз етказамиз. Лекин уларнинг маъноларини фақат сизлар тушунасиз” дейди.\nТафсир ила ҳадис - асрлар аввал такаммул жараёнини тугатган, ақл унчалик катта рол ўйнай олмайдиган энг юксак ва қийматли илмлардандир. Калом, фиқҳ ва тасаввуф илмлари эса, ундай эмас. Ҳозирги даврда мусулмонларгаэнг фойдали илмлар мана шулар бўлиб, тафсир билан ҳадис эса, фиқҳга ёрдами теккан жойлардагина керакли.\nЛекин фиқҳ, жуда катта куч, матонат ва меҳнатни талаб қилади. Катталарнинг таъбири билан айтганда “баҳр-и би ло-соҳил” (қирғоғи йўқ денгиз) мисолидир. Шу боис манаман деган кўзларни ҳам қўрқитиб, аксариятнинг таҳсили ва нақли анча осонроқ бўлган тафсир билан ҳадис соҳасини танлашига сабаб бўлмоқда. Масжид-мадрасада курси эгаллаган гапдонлар ҳам “оят-ҳадис”дан лоф уриб, фиқҳни четлаб ўтишга уринмоқда ёхуд ёлғон-яшиқ нарсаларни ўзларича "ваъз" қилмоқда. Ҳолбуки Қуръони каримда “Аллоҳ жин ва инсонларни унга қуллик қилишлари учун яратди” деб буюрилган. Қуллик эса, фақатгина амр ва тақиқларни билиш орқали, яъни фиқҳ орқалигина мумкин.\nЎзи одил, ҳадис илмини биладиган, эшитганларини нуқсонсиз ёд олган одил ровийлардан узилмаган санад орқали етган ҳадисларга “саҳиҳ ҳадис” дейилади. Ҳар бир олимнинг бунга қўшимча мезонлари бўлиши мумкин. Масалан, имоми Бухорий наздида, ҳар ровийнинг ушбу ҳадисни ўз устозидан эшитганлиги мутлақо маълум бўлмоғи лозим.\nРовийлари тўғри ва ишончли бўлиб, лекин хотираси, тушуниш қобилияти бошқалардек қувватли бўлмаганлар орқали етган ҳадисларга “ҳасан ҳадислар” дейилади. Ровийларидан биронтасининг хотираси, адолати суст бўлса ёки эътиқодидан шубҳа қилинган ҳадисларга “заиф ҳадис” дейилади. Заиф ҳадисга асосланиб фарз ва ҳаромни аниқлаб, собитлашга бўлмайди, лекин нофила ибодатларга асос ва далил бўла олади.\nОлимлар ҳадис ровийларининг шахсий ва илмий хусусиятлари ҳақида жилд-жилд китоб ёзганлар. Баъзи "зиёли"лар ҳадис илмидан шунчалик бехабарки, “бу ривоятнинг асли йўқ” дейилган ҳадисларни “мавзу” деб ўйлайди. Ҳолбуки "бу ривоятнинг асли йўқ" дегани дастлабки ровийнинг исми номаълум мурсал ҳадисларни билдиради.\nҲадисларнинг сиҳҳатини аниқлашда бирон олим қўйган мезон ва шартларга жавоб бера олмаган, ёхуд бирон ҳадисни ривоят қилишда қасдан ёлғон гапиргани маълум бўлган кимса томонидан етказилган ҳадисларнинг барчасига“мавзу (уйдирма) ҳадис” дейилади. Ҳадис уйдириш, яъни тўқиб чиқариш агар яхши ният билан қилинса ҳаром, мусулмонларни алдаш учун бўлса, куфрдир. Расулуллоҳ “Ўзи уйдирган гапини ҳадис деб тақдим қилган одам жаҳаннамдаги жойига тайёрлансин”- деганлар.\nИслом тарихида айниқса бидъат фирқаларига мансуб кимсалар ўз бузуқ йўлларини дастаклаш, зиндиқлар эса, одамларни диндан айириш учун ҳадис тўқиб чиқаришган. Уларга эргашган баъзи ғофиллар халқни ибодатга ташвиқот учун ҳадис уйдирдилар. Ирқ ва ҳудуд таассуби, қиссахонликка қизиқиш ҳам бунга туртки бўлди. Расулуллоҳ ҳаётликларида ҳадис тўқиш билан мунофиқлар шуғулланарди. Тўрт халифа даврининг охирги йилларида шиа ва хорижийлар уни авж олдирди. “Муовияни минбаримда кўрган заҳот ўлдиринглар” сўзи ўша давр маҳсулотларидандир.\n"Усул-и ҳадис" илмида бир мужтаҳид бирон ҳадиснинг мавзу эканлигини исбот қилгач, бошқа олимлар ҳам унга "мавзу" дейиши шарт эмас. Чунки "мавзу" деган мужтаҳид бирон ҳадиснинг сиҳҳатини аниқлашда лозим топган шартларга жавоб бера олмаган ҳадис ҳақида “Менинг мазҳабимнинг усул қоидалари бўйича мавзу” дейди. Қаътиян "Бу сарвари оламнинг сўзлари эмас", демоқчи эмас! Аксинча, "ушбу сўзнинг ҳадис эканлиги менимча қоронғу" деган. Бирон гапнинг муайян бир олим наздида "ҳадис" мартабасини қозона олмагани унинг ҳақиқатда ҳам ҳадис эмаслигини кўрсатмайди! Бошқа ҳадис мужтаҳиди худди шу гапда ўзи излаган ҳадис шартларини топгудек бўлса, уни баралла "ҳадис" деб аташи мумкин.\nЧунки, бирон ҳадиснинг саҳиҳ эканлиги фақатгина занни ғолиб (қувватли гумон) орқали маълум бўлади, уни қатъий равишда билиш мумкин эмас. Масалан, Ибнул-Жавзий "мавзу" деб атаган ҳадислардан кўпининг ундай эмаслигини Заҳабий исботлаган.\nҒазолийда уйдирма ҳадис борми?\nИмоми Ғазолий ва Байзовий ҳазратларидек олимларга мансуб китобларда мавзу ҳадис борлигини даво қилиш катта густоҳликдир. Бу дини Исломда катта жароҳат очиш демакдир.\nАжабо, ушбу улуғ олимлар мавзу ҳадисларни саҳиҳларидан ажрата олмаган эдими? Ёки ҳадис тўқиб чиқарадиган даражада дин ғайрати-ю Аллоҳ қўрқувидан бенасиб кимсалар эдими? Нари борса, китобларида заиф ҳадислар учраб қолиши мумкинки, у ҳам нофила ибодатлар учун далилдир.\nШиалар Аҳли байт орқали келганига ишонмаган ҳадиси шарифларни қабул қилишмайди. Шунга қарамай 12 имомдан хоҳлаган бирининг сўзи ёки ишини Пайғамбаримизга иснод қилишни жоиз кўришади. Аҳли суннатга кўра, саҳобаларнинг барчаси одилдир. Гуноҳ қилсалар ҳам адолат сифатини йўқотмайдилар. Саҳоба эканлиги аниқ бўлган зотнинг ривоятлари шахси суриштирилмай (жарҳ ва таъдилсиз) қабул қилинади.\nБирон ҳадиснинг мавзу эканлигини қатъий равишда билиш учун ё хабар берувчилардан бири буни уйдирганини тан олиши, "фалончидан эшитдим" деган одами у туғилмасдан вафот этган бўлиши ёхуд ҳадис деб тақдим қилинган сўзнинг исломиятга, ақлга, ҳисобу тажрибага мос келмаслиги ва таъвил қабул қилмаслиги лозим.\nҲадис деб даво қилинган бундай уйдирма сўзлар илк даврларда кўпроқ бўлишига қарамай, жиддий назорат усули(жарҳ ва таъдил) билан қуролланган ҳадис олимлари ҳижрий III- асрдан бошлаб "курмагини тозалаб" чиққанлиги туфайли ҳозир мўътабар китобларда мавзу ҳадис борлигини айтиш аҳмоқликдир.


Эскилари ўрнига янги симёғоч, янги трансформатор | Ўзбекистон Халқ демократик партияси\n2020-07-16 11:21:55 1202\nХалқ депутатлари Яккабоғ туман Кенгаши депутати Шуҳрат Юсуповга “Мевазор” қишлоғи аҳли мурожаат қилишди. Мурожаатга кўра, қишлоқдаги сим ёғочлар яроқсиз ҳолга келиб қолгани сабабли хавф туғдираётган эди.\nДепутат муаммони ҳал қилишга жиддий киришди. Масалани жойига бориб ўрганди, маҳалла фаоллари билан учрашди. Мутасадди ташкилотларга мурожаат қилди. Охири яхши бўлди, мурожаат ижобий ечим топди. Эски сим ёғочлар янгисига алмаштирилибди, қишлоққа янги трансформатор ҳам қўйилибди.\nХалқ демоократик партияси


Вашингтонда Гулен экстрадицияси муҳокама қилинади\n15:31 / 06.05.2017\nТуркия адлия вазири Бекир Бўздоғ 8 май, душанба куни Вашингтонда АҚШ бош прокурори Жефф Сешнс билан учрашади. Муҳокама мавзуси FETÖ ("Параллель давлат") террорчи оқими раҳбари Фатҳуллоҳ Гуленнинг экстрадицияси бўлади. Бу ҳақда "Анадолу"да хабар берилди.\nАдлия вазирлиги раҳбарининг АҚШга ташрифи Туркия президенти Ражаб Тоййиб Эрдўғаннинг 15-17 май кунларига режалаштирган ташрифи арафасида бўлиб ўтади.\nБўздоғ Сешнсни Гулен жиноий фаолиятининг тўрт янги далили билан таништиради.\nБундан ташқари, турк вазири ҳамкасбига 2016 йилнинг 10 сентябрида Анқаранинг ҳозирда Пенсильвания штатида яшаб келаётган террорчилар раҳбарининг вақтинчалик қўлга олиш бўйича расмий мурожаати ҳақида эслатиб қўяди.\nАдлия вазири 9 май куни Туркияга қайтади.\nТуркия Фатҳуллоҳ Гулен экстрадиция


Мазкур грант лойиҳаси диний илмлар соҳасидаги таълим дастури мавзусида бўлиб, бутун дунё бўйича атиги ўн нафар энг иқтидорли талабаларга Франциянинг нуфузли олий таълим муассасаларида ўқиш имконини беради. Сўнгги 15 йил давомида Марказий Осиёнинг бирор бир олий ўқув юртидан талаба ушбу грантни қўлга кирита олмай келаётган эди.\nЧуқур билимга эга ва француз тилида эркин сўзлаша оладиган Феруза барча синовлардан муваффақиятли ўтди ва AIX-MARSEL UNIVERSITETI (Université Aix-Marseille) магистрантига айланди.\nМаълумот ўрнида таъкидлаш лозимки, Франциянинг энг йирик университетларидан ҳисобланган мазкур олийгоҳда 80 минг нафарга яқин талаба таҳсил олади. Ушбу таълим муассасаси дунё рейтингида 301-350 поғоналарда орасида қайд этилган.